Situaţia din Republica Moldova

 

1. Cronologia evenimentelor 

 

8 august 2001 - Ministrul Învăţământului, Ilie Vancea, a emis un ordin privind introducerea limbii ruse ca obiect de studiu obligatoriu în şcoli, începând din clasa a II-a şi până în clasa a X-a.

18 decembrie 2001 - Ministerul român de Externe a dat publicităţii un comunicat prin care s-a arătat îngrijorat de decizia autorităţilor de la Chişinău de a introduce studierea obligatorie a limbii ruse în clasele primare.

26 decembrie 2001 - Grupul parlamentar al Partidului Comuniştilor a depus la Curtea Constituţională o iniţiativă legislativă pentru modificarea şi completarea Constituţiei. Potrivit proiectului, limba rusă în Republica Moldova este limba oficială alături de limba moldovenească.

27 decembrie 2001 - Parlamentul Moldovei a ratificat Tratatul cu Rusia, care printre altele prevede “instruirea în limba rusă în cadrul sistemului de învăţământ al Republicii Moldova”.

9 ianuarie 2002 - Începe seria de manifestaţii din capitala Moldovei, organizate de grupul parlamentar al Partidului Popular Creştin Democrat (PPCD).

13 ianuarie 2002 - Manifestaţii similare se extind şi în alte oraşe (Soroca, Căuşeni, Leova), fiind strânse circa 15 mii de semnături de protest.

17 ianuarie 2002 - Preşedintele în exerciţiu al Adunării Parlamentare a Consiliului Europei, lordul Russel Johnston, aflat în vizită de documentare la Chişinău, a condamnat intenţia de a scoate în afara legii PPCD, considerând acest fapt ca un semn al abaterii de la obiectivul societăţii pluraliste, promovat de CE. În schimb, lordul R. Johnston a criticat România pentru că are în continuare revendicări faţă de Republica Moldova, considerând că oficialii români ar trebui să semneze cu omologii din Moldova un acord privind demarcarea frontierelor.

22 ianuarie 2002 - Ministrul Justiţiei, Ion Morei, a semnat decizia privind suspendarea activităţii Partidului Popular Creştin Democrat pe timp de o lună, în această perioadă PPCD fiind obligat să înceteze orice activitate.

23 ianuarie 2002 - Deputaţii PPCD au reluat mitingul de protest din Piaţa Marii Adunări Naţionale din Chişinău, încălcând astfel decizia ministrului moldovean al Justiţiei privind suspendarea activităţii Partidului Popular Creştin Democrat.

- Ministerul Justiţiei din Republica Moldova a solicitat oficial Inspectoratului Municipal de Poliţie Chişinău să supravegheze acţiunile liderilor Partidului Popular Creştin Democrat, după decizia de suspendare a activităţii acestei formaţiuni.

- Delegaţia parlamentară română la Consiliul Europei a depus o moţiune referitoare la decizia autorităţilor de la Chişinău de a introduce obligativitatea limbii ruse în şcoli.

24 ianuarie 2002 - Liderii Partidului Popular Creştin-Democrat din Moldova au contestat, la Curtea Supremă de Justiţie, decizia ministrului Justiţiei de suspendare a activităţii acestui partid.

25 ianuarie 2002 - Parlamentul Republicii Moldova a votat ridicarea imunităţii deputaţilor creştin-democraţi Iurie Roşca, Ştefan Secăreanu şi Vlad Cubreacov.

- Liderul fracţiunii comuniste din parlamentul moldovean, Victor Stepaniuc, a declarat că situaţia tensionată de la Chişinău este condiţionată şi de sprijinul acordat de România.

28 ianuarie 2002 - Premierul moldovean, Vasile Tarlev, a acuzat autorităţile române de amestec în treburile interne ale Republicii Moldova. 

29 ianuarie 2002 - Curtea Supremă a R. Moldova a respins cererea Partidului Popular Creştin Democrat de anulare a deciziei Ministerului de Justiţie privind suspendarea PPCD. Instanţa supremă a apreciat că nu este de competenţa sa să judece această cauză.

30 ianuarie 2002 - Conducerea Partidului Popular Creştin Democrat a solicitat guvernului de la Chişinău să anuleze decizia ministrului Justiţiei, Ion Morei, referitoare la suspendarea, pentru o lună, a PPCD.

- Uniunea Europeană a adresat o scrisoare autorităţilor moldovene, în care îşi exprimă îngrijorarea faţă de decizia de a suspenda, pe o perioadă de o lună, activitatea PPCD şi îndeamnă Chişinăul să anuleze decizia respectivă.

31 ianuarie 2002 - Premierul R. Moldova, Vasile Tarlev, a interzis folosirea termenului de “limbă şi literatura română” precum şi studiul acestei discipline în instituţiile de învăţământ moldovene.

3 februarie 2002 - Protestatarii participanţi la manifestaţiile din Piaţa Marii Adunări Naţionale din Chişinău au adoptat o declaraţie în care au formulat mai multe revendicări politice.

4 februarie 2002 - Preşedintele Adunării Parlamentare a Consiliului Europei (APCE), Peter Schieder, a criticat evoluţia situaţiei din Republica Moldova, ca urmare a ridicării imunităţii parlamentare a celor trei deputaţi ai opoziţiei şi a datelor furnizate de misiunea de raportori a Consiliului Europei.

5 februarie 2002 - Secretarul General al Consiliului Europei, Walter Schimmer, a cerut explicaţii Republicii Moldova asupra modului în care autorităţile de la Chişinău asigură aplicarea efectivă a Convenţiei Europene pentru Apărarea Drepturilor Omului şi Libertăţilor Fundamentale.

6 februarie 2002 - Deputaţii Partidului Popular Creştin Democrat (PPCD), Iurie Roşca, Vlad Cubreacov şi Ştefan Secăreanu, au contestat la Curtea Constituţională hotarârea prin care le-a fost suspendată imunitatea parlamentară.

8 februarie 2002 - Ministrul Justiţiei, Ion Morei, a anulat decizia de suspendare a PPCD.

13 februarie 2002 - Guvernul Republicii Moldova a decis să excludă, cu începere de la 1 septembrie 2002, din instituţiile de învăţământ, cursul de "Istorie a românilor". Manifestaţiile anticomuniste din Chişinău, organizate de PPCD, iau luat amploare.

14 februarie 2002 - Liderii creştin-democraţi au fost primiţi, pentru prima dată de la începerea manifestaţiilor de protest, de conducerea Parlamentului moldovean pentru negocieri. Preşedintele Partidului Popular Creştin-Democrat, Iurie Roşca, a cerut în numele zecilor de mii de protestatari care se adună în centrul Chişinăului dizolvarea legislativului şi organizarea alegerilor parlamentare anticipate.

- România a alocat suma de 112,813 miliarde de lei pentru finanţarea unor proiecte de integrare economică şi culturală derulate cu Republica Moldova.

15 februarie 2002 - Procurorul general al Republicii Moldova, Vasile Rusu, a lansat o declaraţie în care a cerut părinţilor şi profesorilor să nu le permită elevilor şi studenţilor să participe la manifestaţiile anticomuniste din centrul Chişinăului. V. Rusu a ameninţat că i-ar putea trage la răspundere, administrativă sau penală, pe organizatorii acţiunilor de protest, pentru faptul că antrenează şi minori.

19 februarie 2002 - Ministerul rus de externe a calificat protestele de la Chişinău drept un potenţial focar de tensiuni în Sud-Estul Europei.

- Deputaţii PPCD au respins propunerea făcută de preşedintele Republicii Moldova, Vladimir Voronin, de a se aduna 200.000 de semnături pentru iniţierea unui referendum privind studierea limbii ruse şi a Istoriei Moldovei.

20 februarie 2002 - La Chişinău a fost constituit Comitetul studenţesc general de grevă al instituţiilor de învăţământ superior din Republica Moldova. Studenţii cer derusificarea şcolii şi modificarea articolului 13 din Constituţie, potrivit căruia limba de stat în Republica Moldova este "limba moldovenească".

21 februarie 2002 - Judecătoria sectorului Buiucani a municipiului Chişinău a aplicat amenzi contravenţionale deputaţilor Iurie Roşca, Ştefan Secăreanu şi Vlad Cubreacov, în valoare de 450 de lei (34,6 USD), pentru desfăşurarea de mitinguri de protest neautorizate.

- Guvernul Republicii Moldova a sesizat Curtea Supremă de Justiţie, cerându-i să declare nelegitime acţiunile de protest din centrul Capitalei şi să dispună sistarea lor.

- Guvernul de la Chişinău a anunţat un moratoriu asupra deciziilor de studiere obligatorie a limbii ruse în şcolile cu predare în limba română şi asupra înlocuirii cursului de "Istorie a Românilor" cu "Istoria Moldovei".

- Liderul PPCD, Iurie Rosca, a declarat că protestele vor continua, în ciuda anunţării moratoriului asupra deciziilor de studiere a limbii ruse şi a înlocuirii cursului de istorie a românilor cu "Istoria Moldovei". I. Roşca a declarat că manifestaţiile de protest vor înceta doar când vor fi soluţionate integral toate revendicările, ori când autorităţile comuniste vor demisiona.

- Liderul fracţiunii parlamentare majoritare de la Chişinău, Victor Stepaniuc, a declarat că Partidul Comuniştilor nu va accepta retractarea atitudinii faţă de studierea limbii ruse şi a obiectului "Istoria Moldovei". V. Stepaniuc a spus că acestea au fost promisiunile electorale ale comuniştilor şi nu pot fi reconsiderate.

22 februarie 2002 - Preşedintele R. Moldova, Vladimir Voronin, consideră că acţiunile de protest din centrul capitalei ţării sunt o tentativă de lovitură de stat. Şeful statului i-a numit pe organizatorii protestelor, în special pe liderul Partidului Popular Creştin-Democrat, Iurie Roşca, “terorişti”.

- Deputaţii ruşi din Duma de Stat au adoptat o rezoluţie prin care denunţă “amestecul inadmisibil al României în afacerile interne ale Republicii Moldova”, referindu-se la învăţământul obligatoriu în limba rusă în această ţară, fosta componentă a Uniunii Sovietice.

23 februarie 2002 – “Casa Limbii române” din Chişinău a fost incendiată, în cursul nopţii de 22/23 februarie, de persoane rămase neidentificate.

24 februarie 2002 - Protestele zilnice din centrul capitalei Republicii Moldova continuă cu un miting organizat în Piaţa Marii Adunări Naţionale din Chişinău, la care au participat peste 70.000 de persoane din mai multe judeţe ale ţării.

25 februarie 2002 - Preşedintele Comisiei pentru relaţii internaţionale a Consiliului Federaţiei Ruse, Mihail Marghelov, a declarat că în spatele protestelor de la Chişinău se află “forţe politice care au ca scop să scoată Republica Moldova din CSI, să rupă poporul moldovenesc din contextul acelei moşteniri culturale a cărei parte integrantă este”.

- Ministrul Învăţământului din Republica Moldova, Ilie Vancea, a declarat, în faţa celor patru mii de protestatari adunaţi în faţa clădirii Guvernului, că regretă decizia sa privind introducerea limbii ruse ca disciplină obligatorie în şcoală.

- Ministrul Justiţiei de la Chişinău, Ion Morei, a declarat că ia în calcul intervenţia forţelor de ordine pentru redresarea situaţiei din Republica Moldova.

- Curtea Supremă de Justiţie din Republica Moldova a decis că acţiunile de protest organizate de grupul parlamentar creştin-democrat sunt ilegale şi a dispus oprirea acestora.

26 februarie 2002 - Ministrul Învăţămîntului, Ilie Vancea, a anulat ordinul din 8 august 2001 privind studierea obligatorie a limbii ruse din clasa a II-a. Preşedintele Vladimir Voronin l-a demis pe ministrul învăţămîntului Ilie Vancea. În urma acestei măsuri, la Chişinău au reînceput demonstraţiile de protest.

- Protestatarii din capitala Republicii Moldova şi deputaţi ai Partidului Popular Creştin Democrat au decis să picheteze sediul televiziunii naţionale.

- Televiziunea naţională de la Chişinău a prezentat, într-o ediţie specială a buletinului de ştiri, declaraţia semnată de peste 150 de angajaţi ai companiei de stat Teleradio-Moldova, care au acuzat autorităţile comuniste de la Chişinău de exercitare a cenzurii.

27 februarie 2002 - Premierul Vasile Tarlev a calificat alocarea a 3,5 milioane de dolari, de către România, drept “amestec în treburile interne ale ţării”.

28 februarie 2002 - Procuratura Generală a Republicii Moldova a solicitat Parlamentului suspendarea imunităţii deputaţilor PPCD Iurie Roşca, Ştefan Secăreanu şi Vlad Cubreacov, urmînd ca aceştia să fie cercetaţi, în continuare, în stare de arest, pentru organizarea repetată de manifestaţii şi pentru atragerea minorilor la comiterea de ilegalităţi.

- Procuratura Generală a început cercetarea penală a cadrelor didactice suspectate de implicarea minorilor în acţiunile de protest din Piaţa Marii Adunări Naţionale din Chişinău.

- Peste trei mii de persoane au reluat acţiunile de protest din Piaţa Marii Adunări Naţionale din Chişinău.

- Dmitri Rogozin, preşedintele comisiei pentru relaţii externe a Dumei de Stat, a declarat că “manifestaţiile gălăgioase ale opoziţiei şovine de la Chişinău şi susţinerea din afară pe care aceasta o are pot fi calificate drept opţiune împotriva suveranităţii Republicii Moldova şi o încercare de românizare”.

1 martie 2002 - Preşedintele rus, Vladimir Putin, i-a mulţumit omologului său moldovean, Vladimir Voronin, pentru “soluţionarea problemelor legate de limba rusă, care le permite vorbitorilor de rusă din Republica Moldova să folosească limba maternă”. V. Putin i-a sugerat preşedintelui moldovean “să ţină cont de părerea celor din opoziţie”, menţionând că Rusia va sprijini Republica Moldova în rezolvarea problemelor sale economice.

2 martie 2002 - Delegaţia rusă la OSCE a făcut, la reuniunea Consiliului Permanent de la Viena, o declaraţie prin care exprimă îngrijorarea faţă de evoluţia evenimentelor din Republica Moldova. 

4 martie 2002 - Peste 2.000 de persoane, în special venite din provincie, au participat la manifestaţiile anticomuniste organizate în Piaţa Marii Adunări Naţionale din Chişinău, de către grupul parlamentar al Partidului Popular Creştin Democrat.

- Curtea Constituţională a Republicii Moldova a respins proiectul de lege privind oficializarea limbii ruse, înaintat de 37 de deputaţi comunişti.

- Preşedintele Republicii Moldova, Vladimir Voronin, a declarat că manifestanţii din Piaţa Marii Adunări Naţionale din Chişinău ar fi finantaţi din fondurile secrete ale preşedintelui autoproclamatei Republici Transnistrene, Igor Smirnov.

5 martie 2002 - Ziarul guvernamental “Moldova suverană” a susţinut că două sute de milioane de dolari au fost alocate pentru distrugerea statului Republicii Moldova. 

- Liderul Partidului Comuniştilor din Ucraina, Petro Simonenko, a declarat că în spatele acţiunilor de protest din Republica Moldova se află SUA, care doresc reducerea influenţei autorităţilor comuniste.

6 martie 2002 - Partidul Socialiştilor din Republica Moldova a condamnat acţiunile de protest organizate de deputaţii Partidului Popular Creştin Democrat şi a considerat că acestea destabilizează situaţia social-politică din ţară şi pun în pericol securitatea naţională a Republicii Moldova.

- Premierul Vasile Tarlev a declarat că autorităţile de la Chişinău doresc să stabilească o relaţie “privilegiată şi specială” cu România. Premierul a afirmat că, în prezent, relaţiile dintre cele două ţări s-au răcit din cauza unor persoane interesate să provoace conflicte şi să destabilizeze raporturile dintre cele două state.

7 martie 2002 - Oficialii transnistreni au refuzat să dezmintă declaraţiile preşedintelui Republicii Moldova, Vladimir Voronin, privind finanţarea manifestaţiilor anticomuniste de la Chişinău dintr-un fond de 200 de milioane de dolari pus la dispoziţia liderilor PPCD pentru distrugerea ţării.

- Parlamentul de la Chişinău a făcut publică cererea înaintată de Procuratura Generală de ridicare a imunităţii parlamentare a deputaţilor PPCD Iurie Roşca, Vlad Cubreacov şi Ştefan Secăreanu, aceştia urmând să fie cercetaţi penal pentru organizarea manifestaţiilor din Piaţa Marii Adunări Naţionale.

9 martie 2002 - Preşedintele moldovean, Vladimir Voronin, a acuzat România că se implică în afacerile interne ale Republicii Moldova şi organismele internaţionale că aplică standarde duble. V. Voronin a afirmat că tensionarea relaţiilor cu România se datorează parteneriatului strategic stabilit de comuniştii moldoveni cu Rusia.

11 martie 2002 - Ambasada Statelor Unite ale Americii în Republica Moldova dezminte categoric informaţiile apărute în mediile de la Chişinău, care citează declaraţiile liderului Partidului Comuniştilor din Ucraina, Petro Simonenko.

12 martie 2002 - Preşedintele moldovean, Vladimir Voronin, a reluat acuzaţiile privind implicarea României în manifestaţiile anticomuniste de la Chişinău. V. Voronin a declarat că “în spatele lor, în afară de interesele mafiote şi ale structurilor corupte, se află interesele unei ţări vecine - România”.

13 martie 2002 - Preşedintele Vladimir Voronin l-a acuzat, pe preşedintele României că este responsabil de deteriorarea relaţiilor moldo-române. V. Voronin a subliniat că Moldova nu are nevoie de asistenţa pe care i-o acordă România în ceea ce priveşte editarea de cărţi şi ziare şi care, de fapt, este îndreptată împotriva statului moldovean.

- Premierul Vasile Tarlev a declarat că în şcolile şi liceele din Chişinău ar trebui să patruleze echipe de poliţişti pentru a împiedica accesul persoanelor care le cer elevilor să participe la acţiunile de protest din Piaţa Marii Adunări Naţionale

- Ataşatul militar al României la Chişinău a fost declarat “persona non grata” de către autorităţile moldovene. În urma acestei decizii, România a decis ca Iacob Popovici, ministru-consilier la ambasada Republicii Moldova din Bucureşti, să fie declarat “persona non grata”.

 

2. Starea de fapt reflectată de presă şi unele documente

 

● Publicaţia electronică “Politikom.Ru”, 21 februarie 2002

▪ “Chişinău: Manifestaţii spontane sau destabilizare concertată?”

 

«“Ce se întâmplă în Republica Moldova?”, se întreabă analistul publicaţiei electronice “Politkom.Ru”. “Este vorba de manifestaţii spontane, sau destabilizare concertată? La o primă privire - mai ales dacă arunci această privire pe ecranele televizoarelor - la Chişinău se întâmplă exact acelaşi lucru care se întâmpla la Belgrad, în iarna anului 1996-1997, şi la Kiev, cu un an în urmă. O mulţime de tineri reuniţi în centrul capitalei, strigă lozinci războinice, cereri de demitere a preşedintelui şi de modificare a cursului politic”.

Cum a fost la Belgrad? După victoria opoziţiei în urma alegerilor pentru administraţiile locale, care s-au desfăşurat în noiembrie 1996, şi după anularea rezultatelor acestora, la Belgrad au început importante manifestaţii ale opoziţiei. Practic în fiecare zi, în decurs de două luni şi jumătate, opoziţia desfăşura mitinguri de protest, la care participau peste zece mii de persoane şi care cereau demiterea preşedintelui Slobodan Miloşevici.

Comentatorii subliniau faptul că, în mod regulat, în partea a doua a zilei, la apelul coaliţiei de opoziţie “Zaedno” (“Împreună”), masele de oameni se adunau în faţa sediului Partidului Democrat, liderul recunoscut al opoziţiei. Ei se organizau în coloane, care apoi treceau în marş pe străzile principale ale oraşului, scandând lozinci antiguvernamentale şi aruncând cu pietre, ouă şi roşii în clădirile instituţiilor oficiale, precum şi ale Televiziunii, ale ziarelor şi revistelor care sprijineau conducerea sârbă. Conform unor date, la aceste manifestaţii antiguvernamentale participau zilnic între 50.000-100.000 de persoane.

În calitate de lideri ai mişcării de opoziţie s-au impus Vuk Draşkovici şi Zoran Djindjici. Ultimul, care a devenit ulterior premierul Serbiei, a militat pentru deferirea către Tribunalul Penal Internaţional de la Haga a conducerii politice şi militare a ţării, contribuind personal la extradărea către Haga a fostului preşedinte sârb.

În decembrie 1996, Zoran Djindjici a calificat manifestaţiile opoziţiei drept o “revoluţie democratică, pe care Serbia a aşteptat-o vreme de 50 de ani”. La aproximativ o lună de la începerea manifestaţiilor, conducerea sârbă a încercat să contracareze acţiunile opoziţiei printr-o demonstraţie a Partidului Socialist al Serbiei, cu o participare la fel de numeroasă şi bine organizată.

Conform informaţiilor mass-media, confruntările dintre demonstranţi au dus la rănirea a 50 de persoane, Slobodan Miloşevici fiind acuzat de încercarea “de a provoca un război civil”. Tulburarea liniştii publice s-a încheiat abia după ce forţele de menţinere a ordinii au început să-i împrăştie pe manifestanţi, în pofida protestelor liderilor occidentali.

Cum a fost la Kiev? În linii mari, aproape la fel, însă motivul manifestaţiilor nu au fost alegerile municipale, ci acuzaţiile aduse preşedintelui ucrainean, Leonid Kucima, de implicare în dispariţia şi moartea jurnalistului Gheorghi Gongadze. La fel ca la Belgrad, mulţimea de demonstranţi cerea demiterea preşedintelui.

Este important de subliniat faptul că, în ambele cazuri, mulţi analişti vorbeau despre sprijinul substanţial pe care opoziţia îl primea de peste hotare.

În Republica Moldova, manifestaţiile opoziţiei au început după ce în şcolile moldoveneşti a fost introdus studiul obligatoriu al limbii ruse. Exact ca în Ucraina, în fruntea protestatarilor se află un partid de orientare naţională - Partidul Popular Creştin Democrat (PPCD). La ora actuală demonstranţii militează împotriva recunoaşterii limbii ruse drept a doua limbă oficială a Republicii Moldova, precum şi împotriva cursului politic de apropiere faţă de Rusia. Liderii PPCD declară că moldovenii au mult mai multe motive pentru o apropiere faţă de România.

La 14 februarie a.c., preşedintele PPCD, Iurie Roşca, i-a transmis preşedintelui Parlamentului Moldovei, Evghenia Ostapciuk, solicitările manifestanţilor care, în afară de punctul privind anularea deciziei de introducere în programele şcolare a limbii ruse şi a “Istoriei Moldovei”, conţin şi cererea de demitere a conducerii ţării - a preşedintelui, a guvernului şi a conducerii Parlamentului - şi de organizare a alegerilor legislative anticipate.

La manifestaţiile de la Chişinău participă, conform diferitelor surse de informaţie, între 5000 şi 15.000 de manifestanţi, în mare parte studenţi şi elevi ai claselor superioare din şcoli şi licee. Activitatea lor nu stârneşte uimire, mai ales dacă ne aducem aminte de faptul că, în aprilie 2000 încă din perioada guvernării democraţilor - studenţii au paralizat pentru patru zile circulaţia pe străzile principale ale Chişinăului, protestând împotriva anulării dreptului la transport gratuit pe liniile urbane. Totul s-a încheiat după o serie de altercaţii între manifestanţi şi poliţie.

“Nu este cazul să vorbim despre un sprijin la nivel naţional al acţiunilor organizate de opoziţie”, consideră analistul publicaţiei ruse Politkom.Ru. Victoria comuniştilor în cadrul alegerilor parlamentare din februarie 2001 şi alegerea, în luna aprilie a aceluiaşi an, a unui preşedinte comunist, Vladimir Voronin, au reprezentat un semnal de nemulţumire transmis de majoritatea populaţiei Republicii Moldova faţă de politica dusă de guvernul democraţilor.

Într-adevăr, alegerile parlamentare din Republica Moldova s-au desfăşurat pe fondul unei scăderi spectaculoase a nivelului de trai, al crizei energetice din iarna-primăvara anului 2000, al cozilor la bunuri de consum de primă necesitate, inclusiv la pâine. Cuvintele preşedintelui nou ales - “Comuniştii au luat în primire un stat în faţa căruia se află problema supravieţuirii” - oglindeau o stare de lucruri reală. 

Situaţia din Republica Moldova a fost înrăutăţită de decizia Fondului Monetar Internaţional de a suspenda tranşele de ajutor financiar către statul moldovean. Ultima tranşă în valoare de 12 milioane de dolari, pe care miza guvernul Moldovei, nu a sosit în luna decembrie 2001. Conducerea Republicii Moldova depune eforturi considerabile pentru a restabili relaţiile de lucru cu FMI, conştientizând faptul că fără sprijinul instituţiei financiare internaţionale, ţara nu va fi în stare să achite nici măcar dobânzile la împrumuturi.

Situaţia financiară a Republicii Moldova este atât de gravă, încât statul moldovean nu este în stare să-şi achite nici măcar cotizaţiile ce îi revin ca membru al Consiliului Europei. De altfel, situaţia actuală ştirbeşte autoritatea Republicii Moldova nu numai în cadrul Consiliului Europei, dar şi al OSCE, faţă de care statul moldovean are o datorie imensă.

La 19 februarie a.c., cu prilejul întrevederii pe care preşedintele moldovean a avut-o cu reprezentantul FMI la Chişinău, Hassan Al-Atrash, la încheierea misiunii acestuia în R. Moldova, Vladimir Voronin a declarat că ţara sa îşi va îndeplini obligaţiile pe care şi le-a asumat în cadrul memorandumului semnat cu FMI. În cursul aceleiaşi întrevederi, Vladimir Voronin a spus: “Conducerea Republicii Moldova nu va face uz de forţă împotriva participanţilor la acţiunile ilegale de protest ce se desfăşoară în centrul Chişinăului”, subliniind, totodată, că acest lucru nu trebuie considerat o dovadă de slăbiciune din partea guvernului, ci dimpotrivă, o dovadă de atitudine principială.

Rezultă că guvernul moldovean nu va acorda o atenţie prea mare manifestaţiilor stradale, cu atât mai mult cu cât el are şi alte probleme importante de rezolvat. În afară de datoriile externe şi de situaţia economică gravă din ţară, nerezolvate rămân problema Transnistriei şi a Găgăuziei.

În acest context, o ameninţare serioasă la adresa stabilităţii Republicii Moldova o reprezintă nu atât studenţii de pe străzile Chişinăului, ci mai ales multitudinea de probleme nesoluţionate, precum şi reacţiile externe faţă de aceste probleme şi amestecul direct al unor servicii de informaţii străine în treburile ţării, lucru nesancţionat de conducerea Republicii Moldova.

La 18 februarie a.c., cu prilejul şedinţei Consiliului Suprem de Securitate al Republicii Moldova, s-a subliniat faptul că “organizatorii acţiunilor de protest primesc bani, inclusiv din partea unor colaboratori ai serviciilor de informaţii ale României, care şi-au făcut apariţia la Chişinău”.»

*

● “The New York Times”, 25 februarie 2002

▪ “Istoria alimentează o bătălie schimbătoare în Republica Moldova”

«Multora dintre cei care privesc din afară ceea ce se întâmplă acum în Republica Moldova li s-ar putea pare că obligativitatea studierii “Istoriei Moldovei” în şcoli nu este un motiv să răstorni guvernul. Dar cu siguranţă că Guvernul de la Chişinău nu crede acest lucru.

“Mulţi dintre noi sunt înclinaţi să creadă că dacă un stat există, trebuie să aibă şi o istorie proprie”, a declarat preşedintele comisiei parlamentare pentru securitate naţională, Iuri Stoicov.

Cei care privesc însă din interior sunt uimiţi de cât de exploziv poate fi acest subiect.

Timp de şase săptămâni, mii de protestatari au manifestat zilnic pe străzile din centrul Chişinăului şi chiar şi în faţa clădirii Parlamentului moldovean unde au cerut demisia în bloc a parlamentarilor şi organizarea de alegeri anticipate, în urma deciziilor luate de Guvernul Moldovei.

Pe de o parte, se află guvernul comunist majoritar, ales în urmă cu un an, după ce timp de un deceniu mica republică a fost lovită de sărăcie, corupţie şi război civil. Comuniştii aflaţi acum la putere urmăresc formarea unei uniuni politice cu Federaţtia Rusă şi Belarusul comunist. Unii văd în noul curs al istoriei R. Moldova o încercare de a reface trecutul prosper din vremea erei sovietice, ignorând rădăcinile româneşti.

Pe de altă parte se află studenţii moldoveni - proeuropeni convinşi. Pentru ei, orice indiciu că R. Moldova nu ar fi aliniată Occidentului este nu numai o erezie, ci mai ales o ameninţare la adresa speranţei într-o viaţă mai bună.

“După cel de-al doilea război mondial, I.V. Stalin a deportat numeroase familii moldovene în Siberia; bunicul meu a murit acolo, iar mama s-a născut aici”, a declarat Igor Cojocaru, în vârstă de 28 de ani, student în anul doi la Universitatea de Stat din Chişinău. “Tânăra generaţie alege Europa, nu Siberia”.

Peste câteva zile, acest caz va fi o istorie care se tot repetă. Mica republică moldoveană, puţin mai mare decât statul american Maryland, are “o identitate geografică” încă nedefinită: dincolo de alipirea de scurtă durată la ţara-mamă, România, la începutul secolului al XX-lea, R.Moldova s-a aflat timp de aproape 200 de ani sub dominaţie rusă. Prima ruptură de fosta URSS, s-a produs în anii '80, odată cu mişcarea naţionalistă izbucnită în comunitatea română de peste Prut. Ajunşi la putere, naţionaliştii au declarat limba română drept limbă de stat, au interzis folosirea alfabetului chirilic şi au schimbat ora Moscovei cu ora Bucureştiului.

Actualul lider al PPCD, Iurie Roşca, a condus în trecut Mişcarea Democratică din Moldova, devenită ulterior Frontul Popular, al cărei obiectiv era alipirea R. Moldova la România. Unii critici consideră acest obiectiv un factor care a contribuit la declanşarea războiului civil din Transnistria (1991-1992).

Acum, Iurie Roşca conduce protestul studenţimii moldovene, canalizându-l într-o campanie de răsturnare a guvernului comunist de la Chişinău, condus de Vasile Tarlev. Cunoscut drept un politician moderat, liderul PPCD a încercat să evite confruntările violente pe parcursul protestelor declanşate la începutul acestui an, după ce autorităţile moldovene au prevăzut obligativitatea studierii limbii ruse în şcoli începând din clasa a doua. Această măsură se dovedeşte mai riguroasă chiar decât cele impuse cândva de URSS în încercarea de a şterge încetul cu încetul moştenirea românească a R. Moldova. Şcolile româneşti sunt un bastion al naţionalismului românesc şi antirusesc, sentiment care s-a mai atenuat în rândul moldovenilor.

La presiunea manifestanţilor, autorităţile au decis să amâne punerea în aplicare a acestei legi şi a celei care prevede obligativitatea studierii limbii ruse până când specialiştii vor elabora noile manuale, în fapt o încercare de a dezamorsa situaţia. La 24 februarie însă, peste 40.000 de protestatari s-au adunat în centrul Chişinăului, fapt ce l-a determinat pe preşedintele Vladimir Voronin să-l acuze pe Iurie Roşca că se angajează într-o formă de “terorism politic” şi că îi foloseşte pe tineri pentru atingerea propriilor scopuri politice.

În timp ce pretinde că a fost ales în mod democratic, preşedintele comunist Vladimir Voronin i-a înlăturat pe consilierii politici şi economici occidentali, preferând să recurgă la numirea în stil sovietic a oficialilor. Investitorii străini se plâng că sunt hărţuiţi de autorităţi şi 25 de companii au fost naţionalizate, neştiindu-se încă dacă din cauza corupţiei sau a ostilităţii autorităţilor. În plus, Fondul Monetar Internaţional şi Banca Mondială au suspendat programele de împrumuturi financiare, vitale de altfel refacerii economice a Republicii Moldova. Între timp, PPCD a fost suspendat de către autorităţi şi numai după intervenţia unor oficiali ai Curţii Europene pentru Drepturile Omului, de la Strasbourg, decizia a fost revocată.

Dat fiind faptul că Rusia deţine controlul asupra unor companii din Republica Moldova, asupra mass-media interne şi asupra Mitropoliei Moldovei, se poate vorbi de o creştere constantă a influenţei acesteia asupra micii republici – “o republică bananieră pentru Federaţia Rusă”, după cum s-a exprimat liderul PPCD.

În ciuda amplelor proteste ale studenţimii, în principal, analiştii sunt de părere că mişcarea acestora are puţine şanse să îi înlăture de la putere pe comunişti fără sprijinul românilor din comunităţile rurale. “Cea mai mare parte a populaţiei adulte de etnie română nu participă la proteste. Dar nici nu sprijină guvernul comunist, lucru care de altfel este valabil şi în cazul forţelor de poliţie”, a declarat într-un interviu, Grigori Susarenko, fost vicepreşedinte al Curţii Constituţionale din R. Moldova.»

*

● Biroul de presă al Partidului Popular Creştin Democrat, 14 ianuarie 2002

▪ Ameninţarea cu scoaterea în afara legii a opoziţiei parlamentare

Ministrul Justiţiei, Ion Morei, a solicitat, la 14 ianuarie a.c., Partidului Popular Creştin Democrat să înceteze acţiunile de protest din Piaţa Marii Adunări Naţionale, avertizând că, în caz contrar, “va fi nevoit să suspende activitatea PPCD”.

I. Morei a cerut preşedintelui PPCD, Iurie Roşca, să prezinte, în termen de trei zile, explicaţiile de rigoare, cerând în acelaşi timp respectarea Constituţiei şi legislaţiei Republicii Moldova.

Potrivit Ministrului Justiţiei, “grupul parlamentar şi structurile PPCD au încălcat flagrant prevederile art. 6 al Legii cu privire la organizarea şi desfăşurarea întrunirilor, organizând întruniri şi mitinguri în perioada 9-13 ianuarie curent în Piaţa Marii Adunări Naţionale în pofida faptului că Primăria a autorizat această activitate numai pentru data de 9 ianuarie a.c. în scuarul Operei Naţionale”.

În opinia lui Ion Morei, deputaţii şi activiştii PPCD au desfăşurat acţiuni “vădit nelegitime şi provocatoare”, iar argumentarea acestora că au procedat potrivit art. 22 al Legii despre statutul deputatului în Parlament “este inventată şi nu corespunde realităţii, fiindcă organele publice locale nu au pus careva obstacole lucrului deputaţilor cu alegătorii”.

*

● Declaraţii ale preşedintelui PPCD, 14 ianuarie 2002

“PPCD nu va permite instaurarea dictaturii în Republica Moldova chiar dacă această atitudine tranşantă va fi întâmpinată de acţiuni dure din partea administraţiei comuniste”, a declarat Iurie Roşca, preşedintele PPCD, ca răspuns la avertismentul emis în aceeaşi zi de Ministrul Justiţiei, Ion Morei. “Este absolut clar că guvernanţii comunişti au pus la cale un scenariu de eliminare a opoziţiei democratice din Republica Moldova şi primul semn în acest sens a fost decizia Primăriei capitalei din 3 ianuarie a.c. prin care s-a încercat deturnarea acţiunii noastre, obligându-ne să convocăm întâlnirea cu alegătorii în scuarul Operei Naţionale şi nu în Piaţa Marii Adunări Naţionale aşa cum am solicitat”, a menţionat I. Roşca.

“La 9 ianuarie am depus în contenciosul administrativ o acţiune prin care ceream anularea deciziei abuzive şi nelegitime a Primăriei capitalei, pentru ca să aflu că Tribunalul municipiului Chişinău a examinat în contenciosul administrativ cererea mea fără ca eu să fiu pus la curent cu faptul că va avea loc această şedinţă. Este absolut revoltător faptul că Tribunalul şi-a permis să examineze această cerere fără a mă invita şi este evident că după modificările operate în legislaţie, puterea comunistă a reuşit subordonarea totală a puterii judecătoreşti”, a adăugat liderul PPCD.

Potrivit acestuia, “în Republica Moldova toate instituţiile democratice suferă o înfrângere în faţa revanşei comuniste. Am primit un avertisment semnat de Ministrul Justiţiei, Ion Morei, care ne ameninţă că PPCD riscă să fie aruncat în afara legii. Drept pretext juridic pentru acest demers a servit aceeaşi decizie a Primăriei capitalei din 3 ianuarie a.c. 

PPCD anunţă şi pe această cale intenţia de a continua lupta împotriva dictaturii comuniste şi de a salva toate instituţiile democratice din Republica Moldova”, a conchis I. Roşca.

*

● Decizia Curţii Constituţionale privind iniţiativa legislativă de oficializare a limbii ruse, 4 februarie 2002

Curtea Constituţională a adoptat la 4 februarie a.c., în cadrul unei şedinte de lucru, o decizie prin care a respins examinarea pe fond a initiaţivei grupului de deputaţi comunişti privind oficializarea limbii ruse.

Potrivit unei note interne a Curţii Constituţionale, în proiectul de lege al celor 37 de deputaţi comunişti privind revizuirea art.13 din Constituţia Republicii Moldova se arată că scopul principal al acestei iniţiative este “de a introduce o mai mare flexibilitate a legislaţiei lingvistice şi a asigura un bilingvism real în societatea noastră”. În acelaşi proiect nu se menţionează, însă, dacă aceste modificări sunt corelate cu reglementările internaţionale în domeniu, recunoscute de Republica Moldova, precum şi cu alte prevederi ale Constituţiei.

În opinia judecătorilor Curţii, potrivit legislaţiei în vigoare, proiectul dat nu poate avea un caracter general, deoarece prevederile acestuia “nu trebuie să încalce principiul unităţii materiale”. Totodată, Curtea Constituţională menţionează că la elaborarea proiectului menţionat au fost ignorate prevederile art.118 din Constituţie. Astfel, iniţiativa deputaţilor comunişti “nu întruneşte condiţiile exhaustive ale art.39 din Codul jurisdicţiei constituţionale, care determină forma şi conţinutul unei sesizări a CC”, se mai arată în documentul Curţii Constituţionale.

 

3. Situaţia instituţiilor de învăţământ

● Agenţia de presă “Flux”, Chişinău

▪ “Persecutarea participanţilor la acţiunile de protest”, 4 martie 2002 

«Studenţii şi elevii care se adună zilnic de aproape două luni în Piaţa Marii Adunări Naţionale pentru a protesta împotriva acţiunilor abuzive ale guvernării comuniste, au fost supuşi intimidărilor din partea angajaţilor Procuraturii.

Preşedintele PPCD, Iurie Roşca, a spus că aceste măsuri de persecutare a celor care nu vor să se supună politicii promovate de actuala putere a condus la o scădere considerabilă a numărului de protestatari. Drept exemplu, I. Roşca a adus liceele “Gheorghe Asachi”, “Vasile Alecsandri”, precum şi mai multe şcoli din cartierul Poşta Veche, sectoarele Botanica, Ciocana şi Răşcani, unde profesorii şi elevii au fost vizitaţi de un grup de anchetatori ai Procuraturii Generale pentru a-i interoga, în calitate de martori, în baza mai multor articole din Codul penal.

În aceeaşi zi, un grup de studenţi de la Facultatea de Litere a Universităţii de Stat din Moldova a venit în Piaţa Marii Adunări Naţionale şi a declarat ziariştilor că decanul acestei facultăţi, Mihail Purice, insistă asupra prezenţei studenţilor la ore. Potrivit acestora, M. Purice nu le interzice categoric să participe la protestele anticomuniste, dar invocă permanent faptul că ar fi mai bine dacă aceştia ar merge la ore “ca să nu aibă probleme la examene”. Studenţii au remarcat că “nu-i stă deloc bine decanului Mihail Purice, fiind în capul unei facultăţi care pregăteşte viitori profesori de limba şi literatura română, să aibă o atitudine duplicitară faţă de protestele împotriva rusificării”.»

*

▪ «Angajaţii Procuraturii au vizitat liceul “Vasile Alecsandri”», 4 martie 2002

«La 4 martie a.c., liceul “Vasile Alecsandri” a fost vizitat de către angajaţii Procuraturii sectorului Botanica. Aceştia au cerut în mod insistent conducerii liceului şi profesorilor să semneze ca martori ai acţiunilor de protest din Piaţa Marii Adunări Naţionale.

Directorul adjunct al liceului, Nichita Holban, a declarat că cei de la Procuratura sectorului Botanica, care acţionează în baza ordinului Procuraturii Generale, încearcă să intimideze profesorii şi elevii ca aceştia să nu mai participe la acţiunile de protest împotriva rusificării şcolii naţionale.

Nichita Holban a menţionat că el nu poate fi considerat ca martor, deoarece în timpul desfăşurării acţiunilor de protest din Piaţa Marii Adunări Naţionale s-a aflat la locul de muncă. Potrivit acestuia, trei angajaţi ai Procuraturii au cerut lista tuturor profesorilor care au participat la acţiunile de protest, care apoi să fie chemaţi la Procuratură în calitate de martori. “Conducerea liceului şi profesorii nu au făcut nici un fel de declaraţii şi nu au semnat nici un document oferit de către angajaţii Procuraturii, deoarece considerăm că nu este legitim acest lucru”, a afirmat N. Holban. El a spus că angajaţii Procuraturii au informat conducerea liceului că în cazul în care corpul profesoral al liceului “Vasile Alecsandri” nu va accepta să semneze ca martori, profesorii oricum vor fi chemaţi să facă declaraţii. 

La ieşirea din liceu, angajaţii Procuraturii sectorului Botanica au fost întâmpinaţi de elevi, care, “fiind îngrijoraţi de cele întâmplate, au ieşit pentru a-şi apăra profesorii”.»

*

▪ Protestul Ligii pedagogilor din Republica Moldova 

«Liga pedagogilor din Republica Moldova a adresat o declaraţie autorităţilor prin care a cerut anularea ordinului cu privire la introducerea obligativităţii de a studia limba rusă în şcoli şi renunţarea la intenţia de a oficializa această limbă. În declaraţie se arată că “evenimentele din ultimul timp demonstrează că vârfurile conducătoare promovează tot mai insistent o politică antinaţională în domeniul învăţământului public”. Liga Pedagogilor solicită conducerii Republicii Moldova să abandoneze ideea de a înlocui cursurile de “istorie a românilor” prin “Istoria Moldovei” şi “Limba şi literatura română” prin “Limba şi literatura moldovenească”. De asemenea, cadrele didactice cer să fie stopată “campania de dezinformare a populaţiei privitor la istoria neamului, la statutul de limbă oficială, limbă de stat etc., şi de intimidare a oamenilor de ştiinţă şi cultură care promovează un alt punct de vedere decât cel oficial”.» 

*

● Agenţia de presă “Mediafax”, 6 martie 2002 

«Mai mulţi elevi şi profesori de la Liceul “Mircea Eliade” din Chişinău au fost interogaţi, la 6 martie a.c. de trei anchetatori ai Comisariatului de poliţie al sectorului Buiucani din capitala moldovenească.

Reprezentanţii Comisariatului au solicitat directoarei liceului, Elvira Grâu, să invite câţiva elevi pentru a putea discuta cu ei. În timpul interogatoriului, doi dintre anchetatori s-au izolat într-o clasă împreună cu doi elevi şi un profesor, împiedicând accesul presei.

Nicolae Lache, profesorul care a asistat la interogatoriul celor doi elevi, a precizat că anchetatorii au cerut informaţii privind participarea elevilor şi profesorilor de la liceul respectiv la acţiunile de protest din Piaţa Marii Adunări Naţionale. N. Lache a declarat că anchetatorii nu s-au legitimat, iar elevii au refuzat să semneze procesele-verbale întocmite de aceştia. De asemenea, au fost interogaţi directoarea şi preşedintele comitetului de grevă din liceu care, la rândul lor, au refuzat să semneze procesele-verbale. Elvira Grâu a declarat că a primit, pe data de 28 februarie, o citaţie la Procuratura Generală, dar nu s-a prezentat în instanţă.

Tot în aceeaşi zi, un grup de anchetatori de la Comisariatul de poliţie al sectorului Raşcani a vizitat Liceul “Ion Creangă”. Directorul liceului, Valentin Guzgan, a anunţat că poliţiştii doreau să interogheze câţiva elevi şi a precizat că nu a dat curs solicitării anchetatorilor, întrucât nu are “un astfel de mandat din partea părinţilor acestor copii”.

La 6 martie a.c., elevii Liceului “Gheorghe Asachi” au organizat un “protest al tăcerii” în faţa instituţiei lor de învăţământ, la iniţiativa comitetului de grevă al părinţilor. Ei şi-au manifestat astfel dezaprobarea faţă de “intimidările la adresa profesorilor şi elevilor de la acest liceu de către reprezentanţii procuraturii”.

Unul din membrii comitetului de grevă al părinţilor de la liceul menţionat, Anatolie Caraman, a făcut apel la elevi să nu semneze nici o declaraţie pentru poliţie şi să ceară, în cazul unui interogatoriu, prezenţa unui profesor sau a unui părinte.» 

 

4. Situaţia mass-media

● Agenţia de presă “Flux”, Chişinău, 4 martie 2002

La Compania de stat “Teleradio-Moldova” a fost constituită o comisie de conciliere, din care fac parte reprezentanţi ai comitetului de grevă al angajaţilor companiei şi administraţia acesteia.

Redactorul-prezentator al programului “Mesager”, Larisa Manole, a declarat că, la 4 martie a.c., comitetul de grevă s-a întrunit în sedinţă şi a decis delegarea a trei reprezentanţi în aceasta comisie. “Constatăm cu regret că cenzura politică a rămas, deşi de o săptămână peste 400 de angajaţi ai “Teleradio-Moldova” se află în grevă japoneză”, a spus Larisa Manole. Ea a precizat că în cazul în care revendicările jurnaliştilor nu vor fi rezolvate în termen de o săptămână, ei vor declara greva generală. Jurnaliştii au hotărât să acorde acest termen puterii, după întâlnirea eşuată care a avut loc cu preşedintele Vladimir Voronin, în vederea iniţierii procedurii de revizuire a statutului posturilor naţionale de radio şi televiziune şi transformării acestora în instituţii publice. În cazul în care autorităţile nu vor analiza, în această perioadă, revendicările prezentate, ziariştii vor intra în grevă generală.

Între timp, comitetul de grevă de la compania de stat Teleradio-Moldova s-a angajat să monitorizeze toate emisiunile informative difuzate pe posturile naţionale de radio şi de televiziune, pentru a notifica opiniei publice eventualele interpretări tendenţioase ale evenimentelor din Republica Moldova.

Larisa Manole a anunţat că jurnaliştii protestatari i-au cerut directorului general al companiei Teleradio-Moldova, Iulian Magaleas, să renunţe la ordinul prin care a fost blocat accesul la echipamentele de emisie prin satelit, astfel încât angajaţii să poată transmite imaginile şi reportajele solicitate de mai multe posturi TV europene, în baza contractelor pe care le au cu TVM.

Protestatarii califică această acţiune drept o încercare de a instaura o blocadă informaţională, în scopul de a împiedica opinia publică internaţională să afle adevărul despre evenimentele de la Chişinău.

Aproximativ 270 de reporteri, redactori şi prezentatori de la posturile naţionale de radio şi televiziune au semnat declaraţia de condamnare a cenzurii practicate de autorităţile comuniste în cadrul acestor instituţii. Printre revendicări se numără abrogarea cenzurii politice, respectarea libertăţii de expresie şi a dreptului la informare corectă, anularea restricţiilor impuse asupra cuvintelor "român", "limba română", "Basarabia", "Istoria Românilor", "regim totalitar", ridicarea restricţiilor “asupra diferitelor perioade istorice legate de deportări, foametea organizată de regimul stalinist de ocupaţie şi perioada renaşterii naţionale din 1989” şi excluderea “din grila de programe televizate a filmelor cu caracter ideologic părtinitor, care propagă modul sovietic de viaţă, bolşevismul şi nazismul”.

Cu toate acestea, majoritatea parlamentară comunistă nu a luat atitudine, în următoarea şedinţă plenară, faţă de declaraţia de protest şi revendicările înaintate de angajaţii posturilor naţionale de televiziune şi radio. Liderul grupului parlamentar al comuniştilor, Victor Stepaniuc, a afirmat că protestele jurnaliştilor de la compania de stat Teleradio-Moldova fac parte dintr-un scenariu bine regizat. “Creştin-democraţii au în structurile de stat persoane care le acordă sprijin. Acest lucru este normal şi aşa ceva există în multe ţări”, a apreciat Victor Stepaniuc.

Deputatul independent Mihai Petrache a cerut Guvernului o informare oficială din partea administraţiei companiei de stat Teleradio-Moldova privind orele de emisie alocate de posturile naţionale de televiziune şi radio partidelor parlamentare.»

*

● Agenţia de presă “Mediafax”, 27 februarie 2002 

 

«Directorii şi redactorii-şefi ai unor instituţii de presă din Republica Moldova, întruniţi la 27 februarie a.c. într-o şedinţă la Uniunea Jurnaliştilor din Moldova, au format un Comitet de Solidaritate a Presei.

Membrii noului comitet s-au angajat să monitorizeze, în contextul actual al protestului jurnaliştilor de la compania de stat “Teleradio-Moldova”, situaţia din posturile naţionale de radio şi televiziune şi să formuleze o listă de revendicări generale ale presei din Republica Moldova.

Decizia de constituire a Comitetului de Solidarizare a Presei a fost semnată, până în prezent, de directorii şi redactorii-şefi de la radio “Antena C”, radio “Vocea Basarabiei”, postul de televiziune “Euronova”, ziarele “Jurnal de Chişinău”, “Literatură şi Artă”, “Capitala”, “Timpul”, “Gazeta Românească”, “Accente”, “Ţara”, “Săptămâna”, “Dialog”, “Flux”, “Glasul Naţiunii”, “Stolita”, “Delovaia Gazeta”, revistele “Femeia Moldovei” şi “Capitala Magazin”, precum şi de jurnaliştii de la Centrul de Jurnalism Independent, Asociaţia Presei Electronice şi Uniunea Jurnaliştilor din Moldova.

Uniunea Jurnaliştilor a lansat, cu această ocazie, o declaraţie de solidarizare cu protestatarii din Radioteleviziunea naţională, prin care semnalează pericolul ce planează asupra libertăţii presei în Republica Moldova.

Potrivit acestei declaraţii, “evenimentele de ultimă oră, generate de reacţiile autorităţilor de stat la manifestaţiile de protest faţă de tentativele de resovietizare a Republicii Moldova şi de reorientare a vectorului ei european spre regimuri dictatoriale, profund antidemocratice, de tip A. Lukaşenko, îngrijorează opinia publică locală şi pe cea internaţională”.

Uniunea Jurnaliştilor avertizează, printre altele, asupra pericolului “înregimentării masive, rigide şi grosolane a tuturor tipurilor de mass-media de stat într-o campanie de propagandă antinaţională şi antidemocratică şi impunerea unui discurs ce ţine eminamente de comanda politică extremistă a partidului de guverământ al comuniştilor; monopolizarea totală a posturilor naţionale de radio şi televiziune, a ziarelor şi revistelor de stat, ce aparţin de fapt milioanelor de cetăţeni contribuabili, şi manipularea opiniei publice prin proferarea unor neadevăruri de fabricaţie sovietică, kaghebistă, antiştiinţifice şi contrazise de mersul istoriei”.

Uniunea Jurnaliştilor anunţă că va informa neîntârziat despre situaţia creată în ţară, Direcţia Mass-Media a Consiliului Europei, precum şi organizaţiile mondiale de specialitate - Federaţia Internaţională a Jurnaliştilor, Institutul Internaţional de Presă, Reporterii Fără Frontiere şi Articolul XIX.

La 28 februarie a.c., Procuratura Generală a început cercetarea penală a cadrelor didactice suspectate de implicarea minorilor în acţiunile de protest din Piaţa Marii Adunări Naţionale din Chişinău. Ofiţerul de presă al Procuraturii Generale a comunicat că dosarele sunt întocmite în baza art.224 CP, care prevede “aplicarea unor pedepse de la unu până la cinci ani de privaţiune de libertate pentru atragerea minorilor în contravenţii şi activităţi ilegale”. Oficialul a mai precizat că Procuratura Generală a transferat în sarcina procuraturilor de sector şi a comisariatelor de poliţie “reperarea profesorilor care au adus copiii în Piaţa Marii Adunări Naţionale şi întocmirea de dosare penale pentru fiecare dintre ei”.

Totodată, Procuratura Generală a Republicii Moldova a solicitat Parlamentului suspendarea imunităţii deputaţilor PPCD Iurie Roşca, Ştefan Secăreanu şi Vlad Cubreacov, urmând ca aceştia să fie cercetaţi, în continuare, în stare de arest. Potrivit ofiţerului de presă, dacă Parlamentul va da curs demersului adresat de procurorul general, Vasile Rusu, Procuratura Generală va solicita instanţei de judecată să elibereze mandate de arestare pe numele celor trei lideri ai PPCD. Acesta a mai precizat că Procuratura Generală i-a întocmit fiecăruia dintre cei trei deputaţi câte două dosare. Unul este în baza art. 224 CP, pentru atragerea minorilor la comiterea de ilegalităţi, şi celălalt în baza art. 203 CP, pentru organizarea repetată de manifestaţii, care conduc la încălcarea ordinii publice şi la perturbarea circulaţiei.

Anterior, la 21 februarie a.c., Judecătoria sectorului Buiucani a municipiului Chişinău a aplicat amenzi contravenţionale deputaţilor Iurie Roşca, Ştefan Secăreanu şi Vlad Cubreacov, în valoare de 450 de lei (34,6 dolari), pentru desfăşurarea de mitinguri de protest neautorizate.»

*

● Agenţia de presă “Flux”, Chişinău

▪ “Interogarea scriitorilor Valentin Măndăcanu şi Dumitru Matcovschi”

«Reprezentanţii Procuraturii capitalei i-au audiat pe poetul Dumitru Matcovschi, lingvistul Valentin Măndăcanu şi pe jurnalista de la TVM Larisa Manole.

Anchetatorul de la Procuratura sectorului Centru al municipiului Chişinău, Igor Popa, care face parte din grupul de lucru de la Procuratura municipiului Chişinău format pentru cercetări în cazul dosarelor penale intentate împotriva deputaţilor creştin-democraţi, a declarat că aceste persoane au fost interogate în calitate de martori.

Potrivit lui, urma să fie audiat şi poetul Grigore Vieru, însă nu a putut fi citat din cauză că în prezent el nu se află în Republica Moldova. Popa a precizat ca Vieru va fi citat “în cazul în care va exista necesitate”.

Anchetatorul superior de la Procuratura capitalei, Adrian Mircoş, a declarat că, indiferent dacă sunt persoane publice sau nu, participanţii la manifestaţiile de protest “vor fi audiate în calitate de martori în cadrul cercetarilor dosarelor penale întocmite în baza art.224 al Codului Penal”.»

*

▪ “Greviştii de la TVM ameninţă cu acţiuni ferme”

«Clubul de Presă, Comitetul de grevă de la Compania de Stat “Teleradio- Moldova”, a organizat o şedinţă ce a avut ca subiect principal “Libertatea presei la “Teleradio-Moldova””. Reportajul de la aceasta şedinţă a fost interzis în emisiunea informativă “Mesager”, după ce a rulat 30 de secunde.

Potrivit unui comunicat al Comitetului de grevă, cenzura şi persecuţiile n-au încetat la TVM. Astfel prezentatorii sunt forţaţi să apară în emisie fără panglici albe, iar cameramanilor li s-a ordonat să filmeze în aşa fel, ca să nu se vadă panglica de pe mâna reporterului. Paula Codrea, regizorul-şef în Departamentul Actualităţi şi Maria Vechiu, regizor, au fost sancţionate cu mustrări aspre. Directorul adjunct al aceluiaşi Departament, Ion Axinte, coordonator de programe a fost retrogradat în fucţia de corespondent special.

În cazul în care intimidările vor continua, membrii Comitetului de grevă vor trece la acţiuni mai drastice.»

*

▪ Clubul de Presă – “Greviştii de la “Teleradio-Moldova” sunt decişi să intre în greva foamei”

«Regimul comunist de la Chişinău va deveni subiectul unui nou dosar întocmit de CEDO la cererea Comitetului de grevă de la “Teleradio-Moldova”.

Comitetul de grevă de la Compania de Stat “Teleradio-Moldova” va adresa o cerere la Curtea Europeană pentru Drepturile Omului, solicitând înaltei instanţe să examineze în regim de urgenţă încălcarea, în R. Moldova, a art. 10 al Convenţiei Europene pentru Drepturile Omului, care prevede dreptul cetăţenilor la libera exprimare.

Membrii Comitetului de grevă de la “Teleradio-Moldova” au declarat că, în pofida intimidărilor la care sunt supuşi, ei vor continua lupta pentru lichidarea cenzurii de la cel mai influent mijloc de informare, aflat acum sub controlul exclusiv al partidului de guvernământ. “Îmi pare rău că m-am născut în acest stat, în care legislaţia este atat de imperfectă”, a declarat preşedintele Comitetului de grevă, Mircea Surdu, realizatorul emisiunii “Bună seara”, unul dintre puţinele programe de mare audienţă de la Televiziunea de Stat. După ce a fost anchetat de un colaborator al Procuraturii, Mircea Surdu spune că va continua lupta, recurgând şi la pichetarea unor ambasade străine pentru a sensibiliza opinia publică mondială la dezastrul de la “Teleradio-Moldova”. Anchetatorii Procuraturii i-au mai interogat pe Larisa Manole, prezentatoarea programului de ştiri “Mesager” căreia i-a fost interzis accesul în studio şi dreptul de a-şi mai exercita meseria, pe regizorul Nicu Scropan, dar şi pe alţi participanţi la actiunile de protest. Potrivit unor surse, lista celor care urmează a fi audiaţi de Procuratură cuprinde foarte multe persoane.

Membrii comitetului de grevă au repetat mesajul adresat la întâlnirea cu preşedintele V. Voronin: “persecuţiile, intimidările, interdicţiile interminabile nu au făcut altceva decât să consolideze forţele sănătoase de la “Teleradio” în lupta împotriva cenzurii roşii”. Între timp, greviştii au completat un dosar ce conţine numeroase dovezi de cenzură. În ordine cronologică au fost expuse date privind interzicerea unor teme, accesul unor personalităţi, excluderea unor texte sau idei incomode pentru actuala putere.

Preşedintele organizaţiei “Juriştii pentru drepturile omului”, Vitalie Nagacevschi, care acordă sprijin juridic Comitetului de grevă, afirmă că toate aceste argumente vor fi utilizate drept suport la cererea in instanţă despre anularea ordinelor şi dispoziţiilor prin care au fost sancţionaţi jurnaliştii de la TVM, dar şi pentru întocmirea unui dosar la CEDO de la Strasbourg.

La Clubul de Presă au mai fost aduse argumente despre campania de “pregătire” a unui detaşament, “din umbră”, care urmează să ocupe locurile greviştilor rebeli. “Chiar şi în asemenea condiţii lupta nu va înceta”, afirmă protestatarii, accentuând că nu exclud eventualitatea declanşării grevei foamei în cazul în care revendicările lor nu vor fi soluţionate.»

*

Pentru data de 31 martie a.c. a fost anunţată organizarea Marii Adunări Naţionale, în piaţa cu acelaşi nume din centrul Chişinăului. În acest scop a fost creat un comitet ad-hoc, din care fac parte Grupul parlamentar al Partidului Popular Creştin Democrat, Comitetul Naţional de Grevă, Comitetul Studenţesc General de Grevă, Organizaţia de Tineret “Noua Generaţie”, Mişcarea PanEuropa, Comitetul Cetăţenesc “Palanca”, Asociaţia Euro-Atlantică, Fundaţia “Vasile Stroescu”, precum şi alte segmente ale societăţii civile din Republica Moldova. 

Comitetul de organizare a adoptat textul unui apel adresat cetăţenilor republicii, în care, printre altele, se spune: “La 31 martie toţi factorii politici importanţi din Europa, întreaga opinie publică internă şi internaţională îşi vor îndrepta privirile spre Piaţa Marii Adunări Naţionale din Chişinău. Să venim de la mic la mare şi să spunem întregii lumi că suntem hotărâţi s-o rupem cu trecutul comunist şi să mergem pe calea democraţiei, spre o Europă unită şi prosperă”.

În piaţa centrală a capitalei Republicii Moldova, au mai avut loc asemenea reuniuni de amploare, la care sute de mii de cetăţeni ai Basarabiei cereau, prin anii '89-'90, suveranitatea şi independenţa republicii, pe atunci încorporată în URSS, drapelul naţional roşu-galben-albastru, ca limba română, în veştmântul său firesc, latin să devină limbă oficială, iar imnul de stat să fie “Deşteaptă-te române”. Autorităţile sovietice au dispus represalii, conduse, în acei ani, de generalul de miliţie Vladimir Voronin, actualul preşedinte al republicii.» 

 

 

 

 

 

5. Situaţia Mitropoliei Basarabiei 

 

▪ “Statutul Mitropoliei Basarabiei - testul guvernelor din Republica Moldova”

«Printr-un act sinodal al Bisericii Ortodoxe Române, în 19 decembrie 1992 a fost reactivată Mitropolia Basarabiei. Mitropolitul care ţine de Patriarhia Română este Petru Păduraru de Bălţi. Cealaltă structură bisericească, care aparţine Moscovei, este Episcopia Chişinăului şi a Moldovei, condusă de Mitropolitul Vladimir, în vârsta de 45 de ani, născut la Hotin, în comuna Colicăuţi. Vladimir face parte dintre cei cinci membri permanenţi ai Sinodului Bisericii Ruse şi este în relaţii foarte apropiate cu Patriarhul Rusiei, Alexei.

Biserica Rusă a acţionat violent faţă de iniţiativa Bisericii Române de a-şi relua spaţiul confesional în posesie. Toate autorităţile din acel timp ale Republicii Moldova au condamnat reactivarea Mitropoliei Basarabiei. P. Lucinschi, L. Sangheli, fost prim ministru, M. Snegur, fost preşedinte pentru a cita doar pe câţiva dintre cei care s-au împotrivit din toate puterile reactivării Mitropoliei au considerat că apariţia Mitropoliei Basarabiei este “subversivă şi nocivă”. Guvernul a refuzat să ia în considerare statutul de funcţionare al Mitropoliei româneşti, care nici până astazi nu este legiferată deşi are deja peste 400.000 de credincioşi şi peste 150 de parohii. 

După un lung şir de procese intentate guvernului de către reprezentanţii Mitropoliei, în august 1997 Curtea de Apel a Republicii Moldova a dat câştig de cauză Mitropoliei Basarabiei, dar guvernul a înaintat recurs la Curtea Supremă a Republicii. Mitropolitul Vladimir a ameninţat cu războiul civil în caz că Mitropolia Basarabiei capătă statut legal, iar P. Lucinschi a zis că va discuta cu Patriarhul Alexei la Moscova pe această temă.

Reprezentantul mandatat cu apărarea cauzei Mitropoliei, deputatul Frontului Popular Vladimir Cubreacov, acum vicepreşedinte al Partidului Popular, a reuşit să internaţionalizeze problema determinând la Strasbourg formularea unei moţiuni care-i poartă numele, prin care Guvernul Moldovei este somat să recunoască Mitropolia Basarabiei. 

Deocamdată procesul este încă în curs şi până ce Mitropolia nu va căpăta statut legal, nu are şanse să se extindă. Iar ajutorul din partea Patriarhiei Române este limitat de condiţiile legilor Republicii Moldova care însă vor trebui să ia în seamă până la urmă decizia Strasbourg-ului privind legalizarea statutului Mitropoliei. 

La 10 noiembrie 1999, Curtea Europeană pentru Drepturile Omului de la Strasbourg a anunţat oficial Guvernul Republicii Moldova cu privire la dosarul nr. 45701/99 “Mitropolia Basarabiei şi Exarhatul Plaiurilor şi 12 alţii contra Republicii Moldova”, prezentat de Mitropolie. După această informare, Curtea de la Strasbourg a somat Republica Moldova să examineze dosarul şi să recunoască oficial Mitropolia Basarabiei. În caz contrar, Republica Moldova va pierde procesul în cauză şi va fi obligată să plătească o sumă de bani din bugetul său.

În data de 15 decembrie 1999, în incinta Parlamentului Republicii Moldova a fost convocată şedinţa Comisiei Parlamentare pentru Drepturile Omului, Minorităţi Naţionale şi Comunităţi Externe, pentru a pune în discuţie problema Mitropoliei Basarabiei. Vitalie Nagacevschi, agentul guvernamental al Republicii Moldova la Curtea Europeană pentru Drepturile Omului, a remarcat cu această ocazie că şansele Republicii Moldova de a câştiga procesul sunt minime, întrucât nu există nici un motiv serios pentru care Guvernul ar fi în drept să refuze înregistrarea oficială a Mitropoliei Basarabiei. 

La insistenţa preşedintelui parlamentului, Dumitru Diacov, la şedinţă a fost invitat şi Mitropolitul Chişinăului, IPS Vladimir. Reprezentanţii Mitropoliei Basarabiei au explicat că nu au nici un fel pretenţii faţă de Mitropolia Chişinăului şi că procesul este intentat Guvernului Republicii Moldova, referindu-se în exclusivitate la litigiul dintre Mitropolia Basarabiei şi Stat. Trei deputaţi comunişti, membri ai Comisiei, prezenţi la şedinţă, au susţinut poziţia Mitropolitului Vladimir şi au invocat diverse motive care ar determina Guvernul să refuze înregistrarea Mitropoliei Basarabiei, susţinând că acest act ar crea focare de conflict între două Mitropolii.

IPS Vladimir a insistat asupra ideii că litigiul trebuie să fie soluţionat mai întâi în cadrul negocierilor dintre Patriarhiile Română şi Rusă, iar apoi la nivelul Guvernului Republicii Moldova. Mitropolitul Vladimir amestecă intenţionat planurile discuţiei, deoarece problema de fond a recunoaşterii statutului legal a Mitropoliei Basarabiei privea Statul, respectiv autorităţile Moldovei, iar nu autorităţile, fie ele bisericeşti, ale Rusiei. Intenţia lui Vladimir era aceea de a lega şi condiţiona o elementară şi clară problemă juridică de o ipotetică şi confuză temă a unor negocieri cu autorităţile canonice ale Rusiei. Însă negocierile jurisdicţionale, canonice şi istorice între Patriarhii pot să dureze zeci şi chiar sute de ani (cum a fost cazul cu recunoaşterea autocefaliei Bisericii Bulgare).

Până la data de 2 februarie 2000, Republica Moldova urma să-şi precizeze poziţia oficială privind cazul Mitropoliei Basarabiei. În caz contrar, litigiul urma să fie examinat şi soluţionat fără a se ţine cont de opinia Guvernului. 

Cu două ore înaintea expirării termenului fixat de Curtea Europeană pentru Drepturile Omului, Guvernul Republicii Moldova a expediat instanţei de la Strasbourg răspunsul său negativ, în care respingea acuzaţiile care i-au fost aduse. Premierul în exerciţiu, Dumitru Braghiş, a declarat cu această ocazie că nici cabinetul său nu are o opinie favorabilă oficializării Mitropoliei Basarabiei şi a respins posibilitatea rezolvării cazului acesteia pe cale amiabilă. Litigiul de la Strasbourg a intrat astfel, într-o nouă fază, ultima, care ar mai putea dura maximum doi ani.»

● Agenţia de presă “Flux”, Chişinău

▪ “Guvernul de la Chişinău a solicitat examinarea, în Marea Cameră a CEDO a cazului Mitropoliei Basarabiei” 

«Hotărârea CEDO în cazul Mitropoliei Basarabiei a fost făcută publică la 13 decembrie 2001. CEDO a dat câştig de cauză Mitropoliei Basarabiei, solicitând Guvernului să achite despăgubiri morale şi materiale, în valoare de peste 27 mii euro. Înalta Curte a decis în unanimitate că au fost încălcate art.9 (libertatea confesională) şi 13 (dreptul la un recurs efectiv) din Convenţia Europeană pentru Drepturile Omului. Curtea notează că autorităţile, care au recunoscut alte asociaţii culturale, nu au invocat, de altfel, criteriile care au fost utilizate în cazul refuzului de a recunoaşte Mitropolia Basarabiei şi că nici o justificare nu a fost prezentată de Guvern pentru această diferenţă de tratament.

În conformitate cu art. 43 al Convenţiei Europene, în termen de trei luni de la luarea unei decizii a unei Camere a CEDO, părţile, în cazuri excepţionale, pot solicita remiterea cazului în Marea Cameră a CEDO, formată din 17 membri. În astfel de cazuri, cinci judecători examinează dacă acest caz reprezintă o chestiune gravă în ce priveşte interpretarea sau aplicarea Convenţiei Europene. Ulterior, Marea Cameră a CEDO va emite o hotărâre definitivă.

Hotărârea CEDO în cazul Mitropoliei Basarabiei urma să devină definitivă la 13 martie a.c.

La 12 martie a.c., Guvernul R. Moldova a contestat hotărârea Curţii Europene pentru Drepturile Omului privind dosarul Mitropoliei Basarabiei. 

Potrivit unor surse de la Ministerul Justiţiei de la Chişinău, în recursul înaintat de Guvern la CEDO se pune accentul pe faptul că problema Mitropoliei Basarabiei este una de ordin strict bisericesc şi trebuie soluţionată în cadrul negocierilor dintre bisericile ortodoxe din Federaţia Rusă şi România. 

Aceeaşi sursă a specificat că în document se precizează că Republica Moldova nu se poate implica într-un conflict bisericesc, deoarece acest lucru contravine legislaţiei cu privire la culte. 

Totodată, Executivul moldovean considera că implicarea statului în această problemă ar destabiliza situaţia din Republica Moldova.»

*

 

▪ “Morei o ia razna, de data aceasta rău de tot”

«Ministrul Justiţiei, Ion Morei, a declarat, într-un interviu acordat postului de radio “Moldova”, că Mitropolia Basarabiei este “o secţie religioasă” a fostului FPCD (actualul PPCD) şi, respectiv, PPCD este o direcţie politică a Mitropoliei Basarabiei.

Ion Morei şi-a argumentat afirmaţia prin faptul că scopurile “vitale, fundamentale” ale PPCD şi cele ale Mitropoliei Basarabiei coincid, fiind vorba de “nerecunoaşterea şi subminarea statalităţii Republicii Moldova, inclusiv în poziţia faţă de evenimentele din Piaţa Marii Adunări Naţionale”. “Mesajul pe care îl transmite Mitropolia Basarabiei în situaţia privind înregistrarea ei de către Guvern este nu tocmai democratic şi nu tocmai benefic pentru statalitatea Republicii Moldova”, a spus I. Morei. El a adăugat că, în condiţiile în care Mitropolia Basarabiei a activat pe parcursul a 10 ani fără a fi înregistrată de către Guvern, “practic a încălcat legile Republicii Moldova, dar şi canoanele bisericeşti”. Ministrul moldovean a subliniat că Guvernul a cerut reexaminarea acestei cauze de către Marea Cameră a CEDO, în conformitate cu art. 43 al Convenţiei Europene pentru Drepturile Omului, care prevede că “orice parte care nu este de acord cu hotărârea Camerei Inferioare a CEDO poate solicita trimiterea cauzei în Marea Cameră”. I. Morei a apreciat această acţiune a Guvernului drept una fondată şi legată de necesitatea protecţiei ordinii şi siguranţei publice, precum şi a securităţii statului. În opinia lui, problema legată de înregistrarea Mitropoliei Basarabiei este “una foarte complicată şi foarte încurcată”. Solicitat de acelaşi post de radio, reprezentantul Mitropoliei Basarabiei la CEDO, deputatul creştin-democrat Vlad Cubreacov a spus că a primit o copie a scrisorii depuse de Guvernul de la Chişinău la CEDO. El a specificat că, în procesul intentat de Mitropolia Basarabiei împotriva Guvernului, acesta a pierdut lamentabil, fiind recunoscut vinovat de încălcarea mai multor prevederi ale Convenţiei Europene, în special a art. 9 şi 13, cu privire la libertatea religioasă şi dreptul la un recurs efectiv. V. Cubreacov a specificat că, după cum a fost informat de grefierul Curţii, Michael O'Boyle, până la sfârşitul lunii martie a.c. completul de judecată va lua o decizie privind acceptarea sau respingerea solicitării Guvernului de la Chişinău. “Ne-am dat seama, parcurgând textul scrisorii, că Guvernul nu are nici un temei să ceară reexaminarea pe fond a acestei cauze şi toate încercările de argumentări sunt absolut fanteziste”, a spus V. Cubreacov. El a adăugat că din 1959, când a fost înfiinţată CEDO, nu a existat nici un caz în care un Guvern, din simplul motiv că nu este de acord cu o hotărâre adoptată de Camera Inferioară a CEDO, să formuleze un recurs şi să ceară reexaminarea cauzei la Marea Cameră.

Potrivit lui Vlad Cubreacov, Republica Moldova a creat mai multe precedente la CEDO. El a precizat ca ministrul Ion Morei, în octombrie 2001, a fost primul ministru al Justiţiei care a compărut în faţa instanţei de la Strasbourg. În plus, era vorba că un ministru de Justiţie mergea să pledeze cauza unui Guvern, şi nu agentul guvernamental, cum prevăd regulamentul CEDO şi statutul CE. “Acum Guvernul a încercat să creeze un nou precedent, însă avem deja certitudinea că cererea ministrului Ion Morei va fi respinsă”, a declarat V. Cubreacov. “Astfel, Mitropolia Basarabiei va avea tot dreptul să-şi ceară hotărât drepturile aici, în propria ţară, Republica Moldova, pentru că aceste drepturi nu sunt îndreptate împotriva cuiva, ci sunt pentru cetăţenii moldoveni liber asociaţi în cadrul Mitropoliei Basarabiei”, a mai adăugat Vlad Cubreacov.

În alt context, referitor la recursul Guvernului de a ataca hotărârea CEDO din 13 decembrie 2001 în Marea Cameră, V. Cubreacov a spus că a fost uimit să afle în textul ministrului I. Morei reproşuri la adresa CEDO de genul: “Curtea nu a pătruns în profunzime în subtilităţile acestui conflict”, ceea ce constitue o adevărată jignire la adresa instanţei europene. Totodată, Vlad Cubreacov a conchis că este foarte grav că Ion Morei şi-a permis să acuze CEDO că prin hotărârea sa a adus R. Moldova “în pragul declanşării unui conflict religios şi etnic, care ar putea avea consecinţe imprevizibile”.»

 

6. Situaţia din Transnistria

 

● “The New York Times”, “Nezavisimaia Gazeta”, 5 martie 2002

▪ “Prin ce este specială Transnistria”

 

“The New York Times”: Transnistria ofensată de proasta ei reputaţie

«Din biroul său aflat în clădirea parlamentului transnistrean, preşedintele Sovietului Suprem din autoproclamata republică transnistreană, Grigori Mărăcuţa, ţine să declare lumii că ceea ce s-a spus despre această “republică”, nerecunoscută până acum de nici un alt stat al lumii, nu este adevărat.

De mai bine de un deceniu, provincia Transnistria, unde trăiesc în majoritate vorbitori de limbă rusă, s-a rupt de Republica Moldova, locuită în majoritate de etnici români, şi s-a autoproclamat republică, devenind un fel de naţiune fantomă guvernată de o curioasă combinaţie între doctrina politică sovietică şi principiile afacerilor ilegale. Transnistria s-a dovedit însă a fi suficient de puternică pentru a rezista reasimilării ei Republicii Moldova, dar totuşi prea firavă pentru a reuşi să îşi câştige o independenţă legitimă.

Teritoriul situat între Republica Moldova şi Ucraina figurează sub denumirea de Transnistria doar pe hărţile tipărite în autoproclamata republică. Altfel spus, republica există doar în minţile celor ca Grigori Mărăcuţa. Nu este însă uşor să fii liderul unui guvern din umbră, mai ales că lumea spune doar lucruri înfricoşătoare despre ce se întâmplă aici.

“Se spune că armele noastre sunt trimise în republica separatistă Cecenia. Se spune că avem o economie “neagră” condusă de lideri “mafioţi”. De fapt, noi i-am urmărit şi i-am prins pe infractori”, a declarat G. Mărăcuţa într-un interviu acordat recent presei. Unii spun că Transnistria este un “paradis” al traficului şi un potenţial loc de refugiu pentru terorişti. “Vă pot asigura că nici teroriştii, nici traficanţii nu îşi găsesc refugiul pe teritoriul nostru”, a mai spus emfatic liderul transnistrean.

În legătură cu temutul director al securităţii interne, Vadim Şevţov, se vehiculează că acesta nu ar fi numele său real şi că ar fi vorba de Vladimir Antiufeev, un fost membru al trupelor de şoc sovietice, căutat de Interpol pentru presupusa sa implicare în atacul din 1991, de la Ministerul de Interne al Lituaniei, soldat cu moartea a cinci persoane. Grigori Mărăcuţa nu a negat aceste speculaţii, afirmând că nu este exclus să existe un sâmbure de adevăr în toată această poveste.

Dacă înainte de evenimentele din 11 septembrie 2001, micilor naţiuni-fantomă, neîncadrate în vreun cod internaţional şi conduse de indivizi dubioşi, nu li se dădea prea mare atenţie, după cele petrecute în Afganistan, acestea au încetat să mai fie subiectul cel mult amuzant pentru comunitatea internaţională. Pe teritoriul fostului “imperiu” sovietic au apărut patru regiuni separatiste: Cecenia (sudul Federaţiei Ruse), enclava Nagornâi-Karabah (teritoriu disputat între Azerbaidjan şi Armenia), Abhazia (provincie separatistă situată în vestul Georgiei) şi, în sfârşit, autoproclamata Transnistrie. Fiecare din aceste teritorii sperie, deoarece raţiunile care le guvernează presupun adesea extremisme de ordin religios şi etnic.

Analiştii spun însă că Transnistria are totuşi anumite particularităţi faţă de restul zonelor amintite, în sensul că aici “este foarte simplu să te foloseşti de documente false, să îţi formezi o bază de antrenament militar sau să întreprinzi afaceri financiare ilegale”, după cum a declarat Oazu Nanţoi, fost consilier prezidenţial, în prezent director de program în cadrul Institutului pentru Politică Publică din Chişinău. “Practic este vorba de o zonă incontrolabilă de către orice alt stat şi, simbolic vorbind, putem spune că Transnistria este o gaură neagră”, a mai apreciat acesta.

Transnistria pare o piesă de muzeu a perioadei comuniste. După colapsul URSS, locuitorii provinciei, dintre care doar o pătrime sunt de etnie rusă, au decis că nu mai doresc să apaţină Republicii Moldova. Astfel, s-a ajuns la un sângeros război la care au participat şi trupe ruseşti ale Armatei a 14-a, în urma căruia Transnistria şi-a câştigat un statut cvasiindependent pe care Rusia l-a acceptat în mod tacit. Exact ca în vremurile comuniste, preţurile sunt aici masiv subvenţionate, iar străinii sunt sistematic opriţi şi obligaţi să se legitimeze. 

Transnistria dispune de 7.500 de soldaţi permanenţi şi o mică fabrică de armament, ambele structuri fiind motivate de raţiuni defensive. Însă adesea armamentul produs aici este legat de conflictele din Balcani, Cecenia sau de pe continentul african.

“Armata naţională de eliberare a rebelilor albanezi din Macedonia (UCK) a fost finanţată şi sprijinită cu armament graţie legăturilor pe care membrii acesteia le aveau în Transnistria”, a declarat recent Charles King, expert în problemele Republicii Moldova în cadrul Universităţii americane Georgetown.

Se presupune că arme foarte puternice, de la lansatoare de rachete până la vehicule blindate, au fost furate dintr-un depozit rusesc de armament, cel mai mare din Europa, şi aduse în Transnistria. Autorităţile transnistrene pretind că o parte din arsenal este al Transnistriei, blocând de fiecare dată tentativele internaţionale de distrugere a acestuia.

Relaţiile comerciale ale Transnistriei: după ce între aceasta şi restul Republicii Moldova a fost instituită o operaţiune vamală comună, cifrele din anul 1998 indică faptul că Transnistria, cu o populaţie cu mult mai mică decât cea de pe malul drept al Nistrului, a importat, potrivit declaraţiilor lui Oazu Nanţoi, o cantitate de ţigări de 6.000 de ori mai mare decât Moldova. Acesta a mai precizat că foarte probabil este vorba de cunoscute mărci occidentale de ţigări contrafăcute, importate din Ucraina şi exportate prin Transnistria în statele europene.

Există, de asemenea, dovezi care arată că numeroase companii ruseşti care au interese financiare în diverse sectoare industriale din Transnistria sunt implicate în activităţile de spălare a banilor.

Atracţia pe care o reprezintă Transnistria pentru cei care vor să facă bani pe căi necinstite nu numai că a corupt întreaga provincie, dar a determinat o extindere a ilegalităţilor în restul teritoriului Republicii Moldova şi în Ucraina. Mark Galeotti, expert în problematica crimei organizate pe spaţiul Rusia-Euroasia şi profesor în cadrul universităţii Keele din Anglia, a declarat că Transnistria “menţine o pace fragilă între cinci până la şapte reţele criminale internaţionale care au penetrat la diferite nivele structurile puterii”.“De la medicamente contrafăcute până la CD-uri pirat sau narcotice, Transnistria şi însăşi Republica Moldova au devenit o “placă turnantă” a importurilor de bunuri ilegale timbrate ulterior, pentru a da impresia de legalitate, şi exportate în diverse locuri ale lumii”, a mai spus acesta.

“Nezavisimaia Gazeta”: Ultima şansă a lui V. Voronin

Transnistria reprezintă ultima şansă pentru Vladimir Voronin, însă este puţin probabil ca preşedintele moldovean să reuşească să se folosească de ea.

Deja de aproape două luni de zile, conducerea Republicii Moldova traversează o criză profundă: manifestaţiile stradale, dirijate de fostul activist al Frontului Popular, actual lider al PPCD, Iurie Roşca, nu contenesc. Dacă ar fi să se ia în calcul şi recentele evenimente din Unitatea Administrativ Teritorială Găgăuzia, precum şi sistarea definitivă a negocierilor cu privire la Transnistria şi “românizarea” activă a republicii, se poate spune că Republica Moldova se află la graniţa descompunerii şi distrugerii totale a suveranităţii sale. Este absolut evident că, după modelul Georgiei, în Republica Moldova ar putea fi desfăşurate mai multe detaşamente de “consilieri” americani, mai ales că astfel de detaşamente sunt deja prezente pe acest teritoriu, sub “pseudonimul” de “reprezentanţi ai misiunii OSCE”.

Orice detaşament american de destinaţie specială se va simţi la Chişinău ca acasă, deoarece şi până la instalarea la conducere a comuniştilor, Republica Moldova juca deja rolul de “cap de pod” al Occidentului, doborând toate recordurile statelor-membre CSI în ceea ce priveşte exerciţiile militare comune organizate aici de SUA şi NATO.

Sub camuflajul operaţiunilor de menţinere a păcii (unde se exersa doar o singură operaţiune - distrugerea Transnistriei), aceste jocuri militare s-au dezvoltat în mod activ, mai ales pe vremea lui Petru Lucinschi. Acum, însă, ele au fost temporar date uitării, dar cu un scop bine stabilit: să i se ofere “dirijatului” Vladimir Voronin posibilitatea să “închidă Transnistria în staul”, după care Occidentul ar putea să-şi ia rămas bun şi de la acest personaj. Însă, V. Voronin a înşelat aceste aşteptări, deoarece a acţionat mult prea brutal, punând cruce în acest fel pe cariera sa politică.

Foştii “frontişti” au reacţionat imediat şi, într-un timp record, au transformat Republica Moldova, şi aşa destul de instabilă, într-o regiune aflată în afara oricărui control. Dar, tocmai în acest moment, spre mirarea atât a cetăţenilor Rusiei, cât şi a vorbitorilor de limbă rusă din Republica Moldova, preşedintele Federaţiei Ruse, Vladimir Putin, şi-a exprimat dintr-odată “profunda recunoştinţă” faţă de falimentarul preşedinte moldovean în primul rând, pentru “flexibilitatea” de care acesta a dat dovadă, în al doilea rând, pentru “soluţionarea” problemei privind statutul limbii ruse.

Probabil, noi ruşii am ajuns să nu mai cunoaştem limba rusă chiar şi la noi acasă, în Rusia (ce să mai vorbim de Republica Moldova), deoarece “flexibilitate” înseamnă, în realitate, un eşec politic total al lui V. Voronin, iar “soluţionarea” problemei cu privire la statutul limbii ruse înseamnă, de fapt, că peste această problemă “s-a pus cruce”, odată pentru totdeauna, sub sloganurile mulţimii de la Chişinău. Probabil, trebuie să angajăm un translator, pentru a traduce dintr-o limbă rusă (cea politică) în alta (obişnuită), pentru ca cetăţenilor Rusiei să le fie clar cu ce scop “sunt pompaţi bani în preşedintele moldovean”, care a devenit deja pentru toţi, cu excepţia conducerii ruse, un personaj trecut pe banca de rezervă.

S-ar putea ca astfel de “semnale” să fie adresate în special Transnistriei, deoarece aproape simultan cu discursul “plin de recunoştinţă” al preşedintelui rus, a urmat şi declaraţia lui Vladimir Voronin, adresată locuitorilor autoproclamatei Republici Transnistrene Moldoveneşti, în care liderul moldovean subliniază necesitatea continuării procesului de negocieri, dar pe un ton destul de reţinut, ce exclude, de fapt, orice fel de tratative.

Între timp, Republica Moldova a adoptat varianta “americană” de împărţire a teritoriului său, variantă susţinută în repetate rânduri de către reprezentanţii OSCE: Basarabia îi revine României, iar Transnistria Ucrainei. Date fiind relaţiile deosebite care există între Ucraina şi NATO, Rusia nu va obţine nici de această dată nimic, în afară de posibilitatea de a asigura o viaţă confortabilă trupelor speciale americane.

Are, oare, Vladimir Voronin o şansă de a se menţine ca lider politic şi de a păstra integritatea teritorială a Republicii Moldova? Politicienii ruşi au început să vorbească deja despre reluarea negocierilor cu Transnistria, deoarece acest lucru reprezintă unica şansă de a menţine (chiar şi în mod formal) prezenţa Rusiei în regiune. Cu toate acestea, este puţin probabil ca însuşi Vladimir Voronin să se poată folosi de această şansă pentru a-şi salva pielea. Acest lucru este demonstrat de declaraţiile contradictorii ale preşedintelui moldovean, declaraţii ce complică şi mai mult situaţia.

Astfel, după propunerea Transnistriei de a continua dialogul, a urmat imediat o altă deconspirare a liderilor locali. Preşedintele Republicii Moldova a declarat că manifestaţiile de la Chişinău sunt organizate şi finanţate de liderii transnistreni. Conform afirmaţiilor lui Vladimir Voronin, “cercuri interesate de la Chişinău şi Tiraspol” au alocat 2 milioane de dolari pentru a doborî conducerea Republicii Moldova. Totodată, Vladimir Voronin a precizat că “oamenii lui Igor Smirnov” plătesc câte 30 de mii de dolari pentru fiecare miting de la Chişinău, ceea ce contrazice în mod evident varianta susţinută de către liderii Parlamentului moldovean, conform căreia manifestaţiile sunt sponsorizate (mai ales prin concerte rock) în special de România.

Oare de ce le-ar trebui transnistrenilor să sponsorizeze destabilizarea Republicii Moldova, dacă acest “bumerang” se va întoarce în primul rând asupra lor, sub înfăţisarea trupelor NATO? Se pare, însă, că “prorusul” V. Voronin este gata să folosească metoda lui Eduard Şevardnadze, făcând declaraţii incendiare de tipul “Ceea ce se întâmplă acum în Transnistria reprezintă un pericol pentru întreaga Europă”. Dar, dacă e să se întâmple ceva, acel ceva “se întâmplă” tocmai la Chişinău.

În această situaţie, atitudinea Rusiei ar putea fi caracterizată drept “lipsă totală de atitudine”. Semnificativ este faptul că îndeplinirea de către Rusia, înainte de termen, a obligaţiilor pe care şi le-a asumat la Istanbul, a fost calificată, de către noul şef al misiunii OSCE la Chişinău, David Swartz, drept “o acţiune de eroism” din partea statului rus. Rămâne de adăugat că această acţiune de eroism reprezintă, de fapt, “o sinucidere benevolă”. Rusia a făcut deja multe acţiuni de eroism în spaţiul sovietic, pierzând în totalitate pârghiile de influenţă.

Bineînţeles, la ora actuală, cel care îşi oferă serviciile în ceea ce priveşte reglementarea problemei transnistrene nu este nimeni altul decât adjunctul secretarului american de stat, Steven Pfeiffer, care a promis Transnistriei statutul de “autonomie extinsă în cadrul Republicii Moldova, cu menţinerea integrităţii teritoriale şi a suveranităţii statului moldovean”.

Potrivit analiştilor, acest lucru înseamnă că SUA ar prefera “să înghită” Republica Moldova dintr-o dată, fără etape tranzitorii (trecerea Transnistriei la Ucraina). Aceste declaraţii ale reprezentanţilor americani ascund un scop bine stabilit: scoaterea definitivă de sub influenţa rusească a “Republicii Moldova unite”, precum şi împingerea Rusiei spre periferiile Eurasiei.

SUA caută în mod activ o persoană care să-i ia locul lui Vladimir Voronin. Este cunoscut faptul că în capitala Republicii Moldova a revenit, de curând, Vladimir Solonari - fosta “mână dreaptă” a lui Petru Lucinschi, fapt care este interpretat de anturajul lui V. Voronin drept încă un semn ce ar prevesti “debarcarea” actualului preşedinte moldovean. Un comportament destul de neobişnuit l-a avut, de curând, şi principalul ideolog al echipei lui Vladimir Voronin, Victor Doroş, care a propus o “reînnoire” a elitei moldoveneşti prin intermediul transnistrenilor. Probabil, tocmai o asemenea participare a liderilor transnistreni va deveni preţul care va fi fixat în schimbul “predării regiunii”, ceea ce, de altfel, nu reprezintă nici un fel de garanţie a faptului că înţelegerea va fi respectată. Însă, lucrul cel mai grav este că Rusia nu mai poate fi, la această oră, un stat-garant, nici în conflictul transnistrean, nici pentru sine însăşi.

Situaţia semnificativă din Transcaucazia şi din Asia Mijlocie nu lasă loc la altfel de interpretări: Rusia îşi pierde nu numai suveranitatea şi statutul său de putere regională, dar şi ieşirea spre Europa». 

 

● “Russki Jurnal”, 7-11 februarie 2002

▪ “Chişinău versus Tiraspol - conflictul dublei cetăţenii”

 

«În ultimele luni s-a înregistrat o răcire bruscă a relaţiilor dintre Chişinău şi Tiraspol. Blocada economică împotriva Transnistriei, declanşată la începutul lunii septembrie 2001, când R. Moldova a introdus noi ştampile vamale fără a oferi un anumit număr şi Tiraspolului (ceea ce a făcut ca tot exportul transnistrean să devină contrabandă), a continuat prin închiderea conductei de gaz din Râbniţa, unicul oraş de pe malul stâng al Nistrului unde operaţiunea a fost posibilă din punct de vedere tehnic.

În paralel s-a dezlănţuit şi un “atac psihic”, al cărui punct apoteotic a fost interviul pe care preşedintele Vladimir Voronin l-a acordat, în luna ianuarie a.c., unui post rus de televiziune. Liderul moldovean a numit încă o dată regimul transnistrean drept unul “mafiot şi corupt” şi a confirmat din nou faptul că nu va mai negocia niciodată cu Igor Smirnov, liderul separatist transnistrean, ales pentru a treia oară, la 9 decembrie 2001, drept “preşedinte” al autoproclamatei Republici a Transnistriei (RTM). Preşedintele R. Moldova i-a solicitat omologului său rus, Vladimir Putin, se “stea de vorbă” cu liderul RTM, pentru a-l determina pe acesta să-şi dea, în mod benevol, demisia.“În caz contrar, a declarat Vladimir Voronin, conflictul transnistrean nu va putea fi soluţionat”.

De altfel, transnistrenii au întâmpinat discursul lui Vladimir Voronin “cu cea mai mare mulţumire”. În acest sens, unul dintre politologii transnistreni a afirmat: “Era ca şi cum ar fi ţinut un discurs special cu ocazia alegerilor prezidenţiale din RTM. În glumă noi am propus chiar să-l decorăm pe V. Voronin, atribuindu-i titlul de cel mai bun agitator, pentru că toate încercările noastre de a le explica oamenilor importanţa votului lor au fost cu mult mai slabe decât ceea ce făcea V. Voronin. Toţi spuneau: după aşa ceva vom merge neapărat să votăm”.

Un asemenea apel disperat la implicarea în afacerile interne ale unui stat suveran, care venea chiar din partea şefului statului respectiv, trebuia, fără doar şi poate, să fie folosit în mod abil de către ideologii politicii ruse externe. Acest apel oferă dreptul moral de a te adresa conducerii moldovene pe un ton categoric, solicitând normalizarea situaţiei din această ţară - de exemplu, legat de numeroasele mitinguri ale naţionaliştilor români. 

După cum se ştie, acordarea pentru limba rusă a statutului de a doua limbă de stat a reprezentat unul dintre punctele platformei electorale a lui Vladimir Voronin. Cu toate acestea, în pofida faptului că Vladimir Voronin se află la conducere de aproape un an de zile, iar Parlamentul moldovean este controlat în totalitate de comunişti, nu se întrezăresc nici un fel de progrese în acest sens. În “marele” tratat ruso-moldovean, semnat de Vladimir Putin şi de Vladimir Voronin, la 19 noiembrie 2001, se menţionează numai că “luând în calcul rolul şi importanţa limbii ruse, partea moldoveană va asigura, în conformitate cu legislaţia naţională, condiţiile necesare pentru a satisface necesitatea introducerii studiului limbii ruse în sistemul de învăţământ al Republicii Moldova”.

Directorul general al Departamentului pentru relaţii interetnice din Republica Moldova, Tatiana Mleciko, a explicat situaţia încă înainte ca naţionaliştii români să iasă pe străzile Chişinăului. Conform opiniei sale, progresele lente care se înregistrează în privinţa clarificării noului statut al limbii ruse sunt determinate de faptul că “o mare parte a populaţiei nu este pregătită pentru aceasta şi nu îmbrăţisează această idee”. "Nu se poate ignora opinia opoziţiei. Presa care militează împotriva preconizatului statut al limbii ruse este extrem de puternică. Bineînţeles, ea este susţinută de către România. În afară de aceasta, convingerile celor care au adoptat această atitudine sunt extrem de puternice, ei militând în mod extrem de activ”, a subliniat Tatiana Mleciko.

Decizia Ministerului de Justiţie de a suspenda activitatea Partidului Popular Creştin Democrat - principalul organizator al acţiunilor de protest - nu a reuşit decât să întârzie pentru puţină vreme evoluţia ulterioară a evenimentelor. De altfel, România a reacţionat imediat, în mod extrem de negativ, la această decizie. Pronosticurile sunt, însă, extrem de negative. Conform analiştilor transnistreni, situaţia din jurul Transnistriei aminteşte din ce în ce mai mult de cea din anul 1992. Cei de pe malul stâng al Nistrului consideră că liderii Republicii Moldova doresc să reediteze scenariul “micului război victorios”.

Cu zece ani în urmă, acest război s-a încheiat cu o înfrângere devastatoare a regimului de la Chişinău. Cu toate acestea, Vladimir Voronin nu are alte soluţii. Colapsul economiei moldoveneşti continuă, iar fără un război nu se va reuşi “confiscarea” întreprinderilor transnistrene, care de bine de rău funcţionează în mod stabil. Datoria externă uriaşă a Republicii Moldova este pe punctul de a înghiţi tot bugetul ţării. Într-adevăr, nu se teme să rişte din punct de vedere politic decât cel care nu are ce pierde. Însă şi scenariul unui nou “război” cu RTM pare a fi un act sinucigaş: poporul Transnistriei este hotărât să-şi apere din nou independenţa.

Rusia joacă un rol destul de mare în aceste pronosticuri sumbre. “Noi luăm în considerare posibilitatea ca trupele ruseşti de menţinere a păcii să introducă pe umerii lor trupele moldoveneşti în Transnistria (...) Va fi un fel de Priştină inversată”, comentează un analist transnistrean.

Pentru astfel de pronosticuri există toate motivele. Deteriorări ale relaţiilor dintre Republica Moldova şi RTM aveau loc şi înainte. Însă, acum este pentru prima dată când Rusia s-a situat în mod deschis de partea Moldovei. În timpul campaniei prezidenţiale din Transnistria, mass-media electronice şi tipărite ale Federaţiei Ruse ofereau cu plăcere paginile ediţiilor lor pentru publicarea celor mai groaznice acuzaţii la adresa conducerii RTM. Împotriva autoproclamatei RTM s-a desfăşurat o amplă campanie şi pe postul naţional de televiziune al Rusiei. Comentatorul politic al postului, Evgheni Revenko, a recunoscut că sursa informaţiilor sale erau serviciile secrete ale Republicii Moldova, care, sunt “penetrate în totalitate de agentură română”. 

Însă, cu doar câteva zile mai târziu, adjunctul ministrului rus de externe, Veaceslav Trubnikov, a explicat poziţia Rusiei: “La Moscova nimeni nu a avut dubii cu privire la victoria lui Igor Smirnov, iar campania antitransnistreană care a fost organizată, în ajunul alegerilor, de anumite mass-media ruseşti, nu are nici o legătură cu poziţia oficială a Rusiei”.

Este greu să înţelegi aceste atitudini contradictorii. Există totuşi o explicaţie: lipsa unei politici de stat bine conturate a Rusiei în această direcţie şi existenţa, în paralel, în cele mai înalte cercuri politice ruseşti a unor opinii total diferite cu privire la perspectivele aplanării conflictului moldo-transnistrean şi la interesele Federaţiei Ruse în această regiune.

Inamici consecvenţi ai liderului transnistrean sunt anumiţi lideri ai Ministerului rus al Apărării, care au tot interesul ca detaliile privind retragerea Armatei a 14-a din regiune să nu fie dezvăluite opiniei publice.

Totodată, Vladimir Putin, Veaceslav Trubnikov şi alţi oficiali ruşi au solicitat de mai multe ori părţii moldovene să reia, în format “de cinci”, procesul de negocieri privind reglementarea situaţiei din Transnistria: Rusia, Ucraina, Republica Moldova, Transnistria şi OSCE. Lipseşte un singur lucru - acordul Chişinăului. 

Şansele pentru o soluţionare prin metode politice a conflictului transnistrean - în cazul în care tratativele vor fi, totuşi, reluate - sunt extrem de reduse. Perseverenţa lui Igor Smirnov în ceea ce priveşte stabilirea statutului Transnistriei îi irită pe mulţi lideri ruşi şi moldoveni. I. Smirnov a declarat în repetate rânduri că nu se poate renunţa la principiul egalităţii între subiecţi atunci când e vorba de determinarea statutului Transnistriei. “Noi dorim de la Republica Moldova nişte garanţii ferme de drept privind statutul nostru”, a declarat preşedintele autoproclamatei RTM. “Pentru noi, toţi cei care ţin minte evenimentele tragice din 1992, cuvintele nu înseamnă mare lucru. Transnistrenii au trecut prin încercări sângeroase şi nu doresc ca acestea să se repete. La urma urmei, consideră Igor Smirnov, nimeni nu se aştepta nici la dezmembrarea URSS, care a schimbat total realitatea geopolitică a Eurasiei. În aceste condiţii, a te baza pe nişte promisiuni, chiar venite din partea unor înalţi funcţionari, este cel puţin iresponsabil, a conchis liderul transnistrean.

Poziţia fermă a lui Igor Smirnov se bazează pe o mai bună cunoaştere a situaţiei din regiune. În primul an al preşedinţiei lui Vladimir Voronin, zădărnicia speranţelor nutrite de o parte din anturajul lui Vladimir Putin referitoare la atragerea Republicii Moldova într-un proces de integrare mai strânsă cu Rusia a devenit evidentă. După ce RTM şi-a demonstrat dorinţa de a relua dialogul cu Moldova şi după cele patru întrevederi dintre cei doi lideri, situaţia din regiune s-a transformat într-un război vamal declanşat de aceasta din urmă. Până acum, Moldova nu numai că nu a aderat la Uniunea RusiaBelarus, dar nici măcar nu s-a retras din blocul economic antirusesc GUUAM (Georgia, Ucraina, Uzbekistan, Azerbaidjan şi Republica Moldova). Mai mult decât atât, participarea la aceste formaţiuni interstatale este determinată, în opinia lui Vladimir Voronin, de obiectivul “eficienţei economice pentru ţară”, astfel că decizia de a adera la Uniunea Rusia-Belarus a fost amânată pentru o dată neprecizată.

În mod similar, politica “de presiuni” la adresa RTM, promovată de liderii de la Chişinău, precum şi “sugrumarea” economică a acesteia, sunt determinate de dorinţa de a nu soluţiona conflictul în mod echitabil, ci de a favoriza cât mai rapid cu putinţă interesele unor grupuri financiar-industriale, “acaparând” întreprinderile transnistrene şi “raportând” Rusiei despre “reunificarea” ţării, ceea ce ar duce la anularea datoriilor la gaze naturale, după exemplul recent al Ucrainei. De aceea, Transnistriei i se propun variante de statut în cadrul Republicii Moldova, care nu i se potrivesc, deşi pentru exterior, par destul de potrivite. De exemplu, “autonomiei extinse în cadrul Republicii Moldova”, lucru menţionat de nenumărate ori de Vladimir Voronin. La o analiză mai atentă rezultă că, în conformitate cu documentele elaborate de Moldova, RTM ar avea drepturi mai mici decât municipalitatea capitalei.

De altfel, despre ce fel de autonomie extinsă poate fi vorba, când şi formula de “stat comun”, consfinţită de Memorandumul de la Moscova din 1997, îi convine din ce în ce mai puţin Transnistriei. Conform declaraţiilor lui Valeri Liţkai (ministrul transnistrean al afacerilor externe), cu patru ani în urmă economia moldoveană era cu mult mai stabilă şi mai previzibilă, decât la ora actuală. Ce rost are ca Transnistria să creeze un stat comun cu Republica Moldova, care se află în pragul falimentului? Conform analiştilor, după discursul lui Vladimir Voronin la postul rus de televiziune, “Consiliul Suprem al RTM a adoptat o rezoluţie în care se vorbeşte foarte clar despre necesitatea de a reanaliza propria atitudine oficială faţă de procesul de negocieri. Comisiilor parlamentare ale RTM li s-a trasat sarcina de a stabili noul obiectiv al tratativelor, luând în calcul chiar şi posibilitatea construirii unui stat transnistrean independent.

În schimb, Rusia propune, în afara acelui format de negocieri “în cinci”, o soluţionare a problemei pe baza respectării integrităţii teritoriale a Republicii Moldova şi conferirea “unui statut garantat şi convenit de comun acord” Transnistriei. Totodată, în acest sens, în Tratatul de bază rusomoldovenesc se stipulează următoarele: “Părţile acuză separatismul sub toate formele sale de manifestare şi se obligă să nu susţină mişcările separatiste”.

Ucraina are o atitudine cu mult mai maleabilă faţă de această problemă. Statul ucrainean nu a respectat dorinţa Republicii Moldova de a închide graniţele pentru mărfurile transnistrene, ceea ce a provocat un schimb de replici dure şi o răcire semnificativă a relaţiilor dintre cele două ţări. În cadrul Consiliului Suprem al Radei ucrainene - ca şi în cadrul Dumei de Stat ruse - activează o comisie privind problema transnistreană, ai cărei membri sunt deputaţi ai fracţiunilor de extremă dreapta. La cererea preşedintelui Consiliului pentru apărare şi securitate naţională a Ucrainei, Evgheni Marciuk, guvernul Ucrainei elaborează un vast program de susţinere şi de acordare de sprijin diasporei ucrainene din RTM, care numără circa 300.000 de persoane. La Tiraspol se va deschide un consulat ucrainean, menit să-i ajute pe cei care doresc să obţină cetăţenia Ucrainei. 

În opinia Consiliului de Coordonare a organizaţiilor obsteşti din RTM, dacă Rusia îşi va lichida prezenţa în Transnistria, atunci tocmai Ucraina va trebui să-şi asume răspunderea privind asigurarea securităţii populaţiei RTM.

“Fără această susţinere noi vom fi sub blocadă totală”, motivează transnistrenii importanţa relaţiilor cu Ucraina. Cu toate acestea, atragerea treptată a Transnistriei pe orbita geopolitică a Ucrainei înseamnă, în primul rând, diminuarea influenţei ruse în regiune. Spre deosebire de Rusia, Ucraina are cu RTM o graniţă comună. Este suficient ca Ucraina să o desfiinţeze, pentru a introduce RTM într-un spaţiu economic unit, şi Transnistria va fi pierdută definitiv pentru Rusia. Este cel puţin o dovadă de lipsă de perspicacitate ca Rusia să permită realizarea acestui lucru, mai ales dacă se iau în calcul permanentele reverenţe ale liderilor de la Kiev în direcţia Occidentului. Iar dacă ar trebui să se dea un calificativ acestui lucru, atunci se poate spune că cedarea treptată de către Rusia a acestei regiuni mici, dar extrem de importante din punct de vedere strategic şi absolut loiale Rusiei, reprezintă un act de trădare faţă de locuitorii acestei regiuni, printre care se numără 80 de mii de etnici ruşi.

De altfel, deja sute de mii de locuitori ai Republicii Moldova au cetăţenie română. S-a creat o situaţie absurdă: România este gata să-i plătească pe moldoveni pentru solicitarea cetăţeniei ei, în timp ce transnistrenii sunt gata să-şi dea banii pentru a primi un paşaport rus sau ucrainean... Ucraina şi România trag de Transnistria în direcţii diferite, iar Rusia urmăreşte impasibil acest proces demonstrând, încă o dată, lipsa unei voinţe politice.»

 

7. Situaţia diplomatică 

 

● Publicaţia “Ediţia de vineri”, 15 martie 2002

▪ “Voronin şi Moscova au lovit în onoarea unei întregi naţiuni”

«Ataşatul militar al Ambasadei României la Chişinău, Ion Ungureanu, a fost declarat persona non-grata pe teritoriul R. Moldova şi urmează să o părăsească în termen de zece zile. Gestul nu a fost explicat în nici un fel de exponenţii diplomaţiei de la Chişinău.

MAE de la Bucureşti a reacţionat dur, anunţând aceeaşi procedură în cazul consilierului Ambasadei R. Moldova la Bucureşti, Iacob Popovici. “Decizia noastră este determinată de dorinţa de a arăta că există o limită în ceea ce priveşte escaladarea declaraţiilor care vin în mod constant în ultima perioadă de la Chişinău”, a precizat ministrul de externe al României, Mircea Geoană. Acest fapt, fără precedent, anunţă, de facto, sistarea relaţiilor diplomatice dintre cele două state româneşti. Chiar dacă pare şocant, acest deznodământ trist poate fi explicat, ţinând cont de evoluţia evenimentelor din ultimele săptămâni.

Noi am afirmat în câteva editoriale, comentând declaraţiile războinice ale liderilor comunişti de la Chişinău, că motorul acestor diversiuni antiromâneşti nu se afla în capitala Basarabiei, ci la Moscova. Serviciile secrete ruseşti au forţat o ruptură dintre Bucureşti şi Chişinău pentru a zădărnici, într-un fel, extinderea NATO în Sud-Estul Europei. Principala ţintă a Kremlinului este, fără doar şi poate, România. Rusia a contat mult pe nişte reacţii dure ale oficialităţilor române la ieşirile obraznice ale lui Voronin, Tarlev sau Stepaniuc. Contrar aşteptărilor, Bucureştii nu au depăşit uzanţele diplomatice. România oficială a replicat calm şi cu mult tact. Rusia a fost pusă în situaţia de a identifica un pretext mai serios pentru a determina declanşarea războiului diplomatic dintre R. Moldova şi vecinul ei de peste Prut. Expulzarea, fără explicaţii, a ataşatului militar al Ambasadei României la Chişinău a însemnat, fără doar şi poate, ultima picatură în cupa răbdării.

Ataşatul militar este o instituţie extrem de importantă în cadrul ambasadelor. Ea înseamnă, alături de persoana ambasadorului, expresia practică a suveranităţii statului pe care acestea le reprezintă. Expulzarea ataşatului militar denotă o crasă lipsă de respect faţă de onoarea unei întregi naţiuni, întrucât armata este unul dintre atributele - cheie ale suveranităţii poporului. Este clar, aşadar, că puterea de la Chişinău şi sforarii de la Moscova au ţintit nu atât în persoana ataşatului militar, ci au lovit, cu bună ştiinţă, în onoarea naţiunii române. Nici un stat în lume nu poate permite o asemenea obrăznicie. România nu este o excepţie în acest sens».

*

● Agenţia de presă “Flux”, Chişinău

▪ “Ruptură diplomatică între România şi R. Moldova”

«Autorităţile de la Chişinău l-au declarat, la 13 martie a.c., pe ataşatul militar al României, Ion Ungureanu, persona non grata.

Oficialităţile R. Moldova au invocat incompatibilitatea dintre activitatea ataşatului militar şi statutul de diplomat.

Autorităţile de la Bucureşti au reacţionat prompt la decizia Chişinăului şi au calificat acest gest drept unul inamical şi nejustificat, procedând imediat la declararea ministrului consilier al Republicii Moldova, Iacob Popovici, persona non grata în România, acesta urmând să părăsească teritoriul ţării în termen de 10 zile.

Deciziile autorităţilor de la Chişinău şi de la Bucureşti au survenit după declaraţiile de presă ale preşedintelui V. Voronin, care a spus că în spatele acţiunilor de protest din Piaţa Marii Adunări Naţionale “se află interesele unei ţări vecine – România”.

Ambasada României nu dispune de informaţii suplimentare în legătură cu decizia autorităţilor de la Chişinău de a declara persona non grata ataşatul militar al Ambasadei României, de aceea nu suntem în măsură să facem o apreciere a celor întâmplate, a declarat secretarul I al ambasadei, Ion Negescu».

*

● Publicaţia “Trud”, 5 martie 2002

▪ “În Republica Moldova românii apără istoria lor”

 

«Manifestaţiile studenţeşti declanşate la Chişinău (…) nu au putut, desigur, să-i lase indiferenţi pe vecinii apropiaţi ai Republicii Moldova.

În pofida caracterului extrem de delicat, pentru România, al acestei probleme, conducerea română a evitat să facă declaraţii tăioase în acest sens.

Relaţiile bilaterale româno-moldoveneşti traversează o perioadă destul de tensionată. Una-două izbucnesc tot felul de polemici istorico-lingvistice cu privire la “independenţa limbii şi culturii moldoveneşti”, la dreptul moldovenilor de a avea o istorie şi tradiţii proprii, altele decât cele ale românilor. În ultimele luni, însă, dialogul dintre cele două ţări a intrat în impas.

Analiştii apreciază că acţiunile României nu au convenit conducerii de pe partea cealaltă a Prutului. Premierul Republicii Moldova, Vasile Tarlev, a calificat aceste iniţiative drept “amestec în treburile interne ale Republicii Moldova”.

Un alt motiv pentru care conducerea României a adoptat o atitudine precaută faţă de evenimentele de la Chişinău îl reprezintă îmbunătăţirea relaţiilor dintre România şi Rusia.

Cu toate acestea, nu a putut fi trecută cu vederea Declaraţia adoptată de Duma de Stat a Federaţiei Ruse referitoare la “Inadmisibilitatea amestecului României în treburile interne ale Republicii Moldova”. 

De la începutul demonstraţiilor de la Chişinău, mass-media locale urmăresc cu atenţie cursul evenimentelor din Republica Moldova. Desigur, în acest sens există tot felul de raţionamente şi de speculaţii. Totuşi, românii obişnuiţi au păreri diferite despre ceea ce se întâmplă în ograda “vecinului lor istoric”. Unii îşi manifestă mai ales nemulţumirea faţă de “propagarea artificială” a limbii ruse. Alţii, în special intelectualii, îşi exprimă indignarea mai ales referitor la decizia guvernului moldovean de a “limita” studierea istoriei române şi, prin urmare, şi a culturii. Însă, majoritatea românilor consideră că nici un fel de măsuri administrative nu pot să oblige un om să renunţe la limba maternă, la istoria şi obiceiurile sale. Moldovenii s-au bucurat întotdeauna de bunul renume conform căruia indiferent de limba în care li te adresai (rusă sau “moldovenească”), aproape întotdeauna ei răspundeau în limba în care erau întrebaţi. Nimeni nu doreşte ca această tradiţie să dispară.»

*

● Cotidianul “Le Monde”, 9 martie 2002

▪ “Turbulenţe în Republica Moldova - tensiuni Rusia - România” 

«De la jumătatea lunii ianuarie a.c., dialogul între comunităţile Moldovei pare compromis. Majoritatea românofonilor au luat cu asalt centrul oraşului Chişinău, pentru a protesta împotriva tentativelor de rusificare ale guvernului comunist. Mai mult decât o problemă lingvistică, reintroducerea limbii ruse în şcolile moldovene este resimţită de românofoni ca pe un cuţit răsucit în rană.

Istoria datează din 1938, atunci când Germania nazistă şi Uniunea Sovietică au semnat tratatul Ribbentrop-Molotov. Într-o clauză secretă a acestui tratat, contestat în prezent de România, s-a convenit ca URSS să anexeze jumătate din Moldova, regiune situată la est de România. Acest plan s-a concretizat în 1940, când Uniunea Sovietică a împărţit Moldova românească în două şi a integrat partea orientală în frontierele imperiului său. Este unul din motivele pentru care conducătorii români din epoca aceea au apreciat ca oportun să se alieze cu Germania nazistă pentru a elibera Moldova, în 1941 (…) 

Transformată în republică sovietică, Moldova a fost nevoită să renunţe la limba română în beneficiul limbii ruse, decretată drept singura limbă oficială. 

În 1991, după dezintegrarea URSS, Moldova a devenit o ţară independentă. Trei ani mai târziu, româna a redevenit unica limbă oficială. 

Moldovenii s-au întors, în februarie 2001, către un partid comunist corupt care a ştiut să-i atragă prin discursul său populist. Astăzi, românofonii se revoltă împotriva tentativelor de rusificare şi reclamă alegeri anticipate. În pofida faptului că guvernul a fost nevoit să dea înapoi anulându-şi propriile decizii, manifestanţii radicalizaţi cer demisia în bloc a puterii comuniste. Această situaţie explozivă stânjeneşte România, care speră să se integreze în NATO, în toamna anului 2002 (...)

În pofida mărimii sale reduse, Moldova a devenit o piesă a stabilităţii în Europa de Sud-Est. Nici Europa şi nici Statele Unite nu doresc să se trezească cu un nou conflict, într-o zonă încă marcată de dezintegrarea Iugoslaviei. Raportul tot mai tensionat între o putere anchilozată în erorile ei şi manifestanţii radicalizaţi riscă să conducă la dezlănţuirea unui conflict violent. O nouă Bosnie se profilează, oare, la orizont? Pentru moment, nu este vorba de aşa ceva. Dar, ameninţarea este reală. Moldova pare să fi epuizat toate formulele politice şi economice. Fondul Monetar Internaţional şi Banca Mondială refuză să negocieze cu un guvern comunist care are gustul dictaturii. Dealtfel, statutul României, ca ţară candidată la Uniunea Europeană, atrage tot mai mulţi moldoveni. De la 1 ianuarie 2002, data la care spaţiul Schengen şi-a deschis porţile pentru români, moldovenii românofoni consideră că Europa occidentală începe la Bucureşti. Cu toate acestea, Moldova nu a fost niciodată atât de departe de Europa.» 

*

● Agenţia de presă “Rompres” 

 

«Presa de la Chişinău a criticat destul de dur poziţia adoptată, la 27 februarie a.c., de premierul Vasile Tarlev faţă de aşa-zisul amestec al României în treburile interne ale Republicii Moldova. 

“V. Tarlev acuză România”, “V. Tarlev dă cu copita în ajutorul de peste Prut” sunt doar câteva din titlurile apărute în paginile ziarelor de limbă română. 

Premierul moldovean a calificat drept “amestec în treburile interne ale Republicii Moldova” alocarea de către România a sumelor necesare pentru finanţarea unor proiecte de integrare economică şi culturală derulate în Republica Moldova. Premierul Vasile Tarlev a ţinut să menţioneze că guvernul de la Chişinău acceptă, susţine şi este recunoscător pentru orice ajutor financiar, venit inclusiv din România, dar că acesta trebuie să fie coordonat cu Executivul Republicii Moldova. 

Unele ziare proguvernamentale au avansat ideea că decizia Guvernului român a fost adoptată în contextul amplelor demonstraţii “antiruseşti şi antimoldoveneşti, desfăşurate la Chişinău de studenţi şi elevi, sub tricolorul românesc”. 

Aceleaşi ziare care susţin politica actualei conduceri nu observă sau nu doresc să observe că la acţiunile de protest participă nu numai români basarabeni, ci şi cetăţeni de alte etnii, inclusiv rusă, care îşi manifestă dezaprobarea faţă de cele două decizii ale Guvernului privind obligativitatea studierii limbii ruse în şcoli şi introducerea Istoriei Moldovei, decizii îndreptate în opinia lor, spre tensionarea relaţiilor dintre minorităţile Republicii Moldova. 

Abordând subiectul legat de aşa-zisul amestec al României în treburile interne ale Republicii Moldova şi de recentele declaraţii în acest sens ale Dumei de Stat a Rusiei, ziarul “Ţara” se întreabă dacă “prezenţa de trupe ruseşti pe teritoriul Republicii Moldova sau oficializarea limbii ruse prin tratatul dintre Rusia şi Republica Moldova sau crearea unei republici secesioniste în stânga Nistrului - încurajată şi subvenţionată de Federaţia Rusă - sau exploatarea spirituală a Basarabiei de către Patriarhia Moscovei” nu reprezintă un amestec în treburile interne ale Republicii Moldova. 

O apreciere a vicepreşedintelui Fundaţiei Culturale Române, Ion Ungureanu, preluată de cotidianul “Ţara” poate fi concludentă în această chestiune - “Cel mai mare amestec în treburile interne ale Republicii Moldova este pentru răuvoitorii noştri însăşi existenţa României”.»

*

● Publicaţia “Ediţia de vineri”, februarie 2002

▪ “Interviul lui Voronin, o imensă provocare”

«Ultimul interviu al lui Vladimir Voronin, acordat oficiosului guvernamental de la Moscova, “Rossiiskaya gazeta”, trebuie privit cu maximă seriozitate. Doldora de declaraţii provocatoare la adresa României, interviul cu pricina nu trebuie rupt dintr-un context mai larg decât ceea ce se întâmplă în Piaţa Marii Adunări Naţionale. Spuneam, într-un editorial recent, că chiotele belicoase antiromâneşti ale comuniştilor de la Chişinău fac parte dintr-un amplu scenariu pregătit cu minuţiozitate în laboratoarele serviciilor secrete ruseşti. Ţinta diversiunii este România şi dorinţa ei de integrare în NATO. Se ştie că una din condiţiile aderării la respectivul bloc politico-militar este buna cooperare a Bucureştilor cu ţările vecine, între care şi R. Moldova. Un eventual şi nedorit colaps al relaţiilor dintre Chişinău şi Bucureşti ar periclita şansele de integrare ale României. Or, scopul Rusiei este de a determina, prin subtile operaţiuni dezinformatoare, o ruptură diplomatică între cele două state româneşti, care să fundamenteze, implicit, reintrarea definitivă a R. Moldova în sfera de influenţă rusească. Dovada este chiar interviul lui Vladimir Voronin. Dar acesta nu este singurul exemplu în acest sens. Să le luăm pe rând.

Cu doar o săptămână înainte de apariţia lui V. Voronin în ziarul “Rossiiskaya gazeta”, premierul Vasile Tarlev a lansat o serie de afirmaţii jignitoare la adresa guvernului României, acuzându-l de imixtiuni directe în treburile interne ale R. Moldova. Drept pretext a servit intenţia României de a finanţa câteva proiecte culturale în Basarabia.

Că lucrurile stau anume aşa ne-o dovedeşte chiar stilul revoltător în care Vladimir Voronin a răspuns la întrebările, vădit provocatoare, ale reporterului de la “Rossiiskaya gazeta”. Interviul conţine nu doar reproşuri la adresa oficialităţilor române, ci veritabile declaraţii războinice! Şeful statului acuză România de, atenţie! colonialism şi de faptul că se implică constant şi brutal în politica basarabeană. Dacă aceste ieşiri ar aparţine vreunui boschetar şovin din cartierul Ciocana din Chişinău, România nu ar fi obligată să reacţioneze, aşa, însă, nu se poate trece peste o declaraţie publică a celei mai importante figuri politice din R. Moldova. Rusia mizează pe faptul că România va ticlui o nota diplomatică dură în care îşi va expune opinia vizavi de declaraţiile lui Vladimir Voronin, notă care ar urma, potrivit logicii Kremlinului, să provoace ruptura despre care vorbeam.

Implicarea puterii de la Chişinău în diversiunea antiromânească organizată de Moscova dovedeşte faptul ca Rusia încă mai are nevoie de comuniştii de la Chişinău. Cel puţin până când va devora Basarabia. Dar ştiţi ce păţeşte o balenă după ce a mâncat prea mult? Se mişcă greu şi nu mai poate da din coadă!»

*

● Agenţia de presă “Rompres”, martie 2002 

Adunarea Parlamentară a Consiliului Europei (APCE) va organiza, la 24 aprilie a.c., la Paris, o dezbatere extraordinară cu privire la situaţia din Republica Moldova. Decizia a fost luată la Budapesta, în sedinţa Comisiei de monitorizare a Consiliului Europei, în cadrul căreia raportorii pentru Republica Moldova, Josette Durieu şi Lauri Vahtre, au prezentat un proiect de raport cu privire la situaţia social-politică din Republica Moldova. 

În cadrul acestor dezbateri se va discuta despre suspendarea activităţii Partidului Popular Creştin Democrat (PPCD), ridicarea imunităţii deputaţilor creştin-democraţi, incompatibilitatea Legii Republicii Moldova privind statutul deputatului cu prevederile Convenţiei Europene a Drepturilor Omului, precum şi situaţia presei din această ţară. 

Decizia de a organiza dezbateri extraordinare privind situaţia din Republica Moldova a fost votată aproape unanim de reprezentanţii celor 43 de state membre ale Consiliului Europei, cu excepţia Rusiei (deputaţii Dmitri Rogozin şi Andrei Slutkii au votat împotrivă), şi a Turciei, care s-a abţinut. Republica Moldova, conform procedurii, nu a participat la vot.

Moldova a fost reprezentată la şedinţă doar de deputatul comunist Andrei Neguţă şi de deputatul Alianţei Braghiş, Valeriu Cosarciuc. Conducerea Parlamentului moldovean i-a interzis reprezentantului PPCD să participe la reuniune. 

Mai mulţi membri ai Comisiei de monitorizare s-au referit la criza politică din Republica Moldova şi la dictatura comunistă instaurată de regimul lui V. Voronin. 

În ultimii 6 ani, în cadrul APCE au fost organizate reuniuni extraordinare doar cu privire la situaţia din Cecenia, Rusia fiind acuzată că nu respectă drepturile omului în această regiune.

*

●Agenţia de presă “Mediafax”, 18 martie 2002

 

Preşedinţii Rusiei, Ucrainei şi Republicii Moldova, Vladimir Putin, Leonid Kucima şi Vladimir Voronin, au convenit, la 17 martie a.c., la Odesa, să lupte împotriva traficului de arme şi droguri la frontierele republicii separatiste transistrene.

Înaintea plecării la Odesa, preşedintele moldovean, Vladimir Voronin, a reluat atacurile la adresa României. Într-un interviu acordat ziarului guvernamental de limbă rusă “Nezavisimaia Moldova”, a acuzat conducerea României pentru interpretările legate de existenţa a două state româneşti. “În astfel de aprecieri, fără scrupule, date statului nostru, vedem un pericol real pentru suveranitatea Moldovei”, a declarat V. Voronin. 

Acesta s-a declarat “mai mulţumit ca oricând de discuţiile purtate la Odesa” şi a apreciat că “a existat o viziune identică în privinţa modului şi a metodelor de rezolvare a problemei transnistrene”. 

Şeful statului moldovean a spus că încă din primul moment în care s-a aflat la conducerea ţării sale a fost înclinat “să ofere cel mai larg statut de autonomie regiunii transnistrene în interiorul frontierelor R.Moldova”, iar acest statut ar putea fi stipulat şi în Constituţia moldoveană. 

Potrivit declaraţiilor lui V. Voronin, apropiata întâlnire a şefilor departamentelor vamale şi de frontieră ale ţărilor din Comunitatea Statelor Independente, care va avea loc la Chişinău, va fi foarte importantă pentru deblocarea negocierilor privind soluţionarea conflictului transnistrean.

Întâlnirea tripartită de la Odesa a avut loc în lipsa reprezentanţilor Transnistriei. “Liderul acestei republici autoproclamate, Igor Smirnov, nu a fost invitat la reuniune pentru că nu este un şef de stat legitim”, a declarat şeful administraţiei prezidenţial ruse, Aleksandr Voloşin, recunoscând că această problemă nu poate fi rezolvată în lipsa reprezentanţilor separatiştilor.

Pe de altă parte, în cadrul unei conferinţe de presă comune desfăşurate la încheierea întrevederii, cei trei şefi de stat au convenit să-şi intensifice eforturile în lupta împotriva traficului de arme şi droguri la frontierele regiunii separatiste Transnistria. (Preşedintele Vladimir Voronin a afirmat recent că traficul de arme la frontiera cu Ucraina şi Transnistria se ridică la 2 miliarde de dolari anual.)

Cu ocazia acestei întrevederi, au avut loc şi întrevederi bilaterale, una dintre acestea fiind cea dintre preşedinţii L. Kucima şi V. Putin.

Un subiect abordat în cadrul întrevederii bilaterale ruso-ucrainene a fost dosarul relaţiilor economice dintre cele două ţări, rezultatul convorbirilor bilaterale fiind decizia de accelerare a creării unei zone de liber schimb între cei doi vecini - un proiect mai vechi, dar care până acum nu a fost pus în practică. 

Ucraina şi-a exprimat interesul de a colabora cu Rusia “în domeniul înaltei tehnologii, a energiei şi a transporturilor”. Rusia este principalul partener comercial al Ucrainei, deţinând o cifră de afaceri de 22,6% din totalul exporturilor ucrainene, furnizând 36,9% din importurile acestei ţări în 2001.

 

8. Documente Oficiale

 

▪ Hotărârea Parlamentului Republicii Moldova cu privire la măsurile de redresare a situaţiei social-politice generate de manifestaţiile ilegale din municipiul Chişinău, 22 februarie 2002 

Consolidarea statalităţii, soluţionarea problemelor sociale şi manifestarea unei atitudini pline de grijă faţă de patrimoniul istoric şi tradiţiile de veacuri ale poporului Republicii Moldova constituie direcţii principale în activitatea Parlamentului de legislatură a cincisprezecea. 

Cu regret, acţiunile conducerii ţării, menite să instaureze ordinea elementară şi stabilitatea, primele rezultate modeste ale acestor acţiuni au trezit îngrijorarea serioasă a celor care nu doresc ameliorarea stării de lucruri şi consolidarea statalităţii Republicii Moldova. 

Recunoscând şi respectând dreptul manifestanţilor la opinie proprie privind problemele limbii şi istoriei statului, Parlamentul constată că PPCD, invocând drept motiv deciziile premature ale Ministerului Învăţământului şi Guvernului referitoare la problemele lingvistice şi istorice, pentru a-şi spori popularitatea în contextul eventualelor alegeri locale, a ignorat normele legale, a întreprins acţiuni provocatoare, orientate spre subminarea păcii civice, concilierii şi activităţii creatoare în ţara noastră. PPCD şi alte forţe politice, susţinute de anumite cercuri politice extremiste din străinătate, ameninţă în mod direct ordinea constituţională şi independenţa Republicii Moldova. 

Este deosebit de alarmant faptul că în aceste acţiuni ilegale, care s-au transformat în mitinguri şi demonstraţii de masă, sunt antrenaţi studenţi şi elevi, mulţi dintre ei fiind minori, ceea ce constituie o încălcare flagrantă a Convenţiei Europene cu privire la drepturile copilului şi a Legii învăţământului din Republica Moldova. 

Exprimându-şi ataşamentul faţă de respectarea şi promovarea valorilor democraţiei, principiilor statului de drept, drepturilor, libertăţilor şi demnităţii cetăţenilor, urmărind scopul prevenirii tulburărilor de masă, încetării acţiunilor ilegale şi a comportamentului infracţional, evitării unor urmări imprevizibile ale evoluţiei situaţiei din municipiul Chişinău, asumându-şi răspunderea pentru menţinerea stabilităţii politice şi sociale, pronunţându-se pentru abţinerea de la aplicarea forţei în soluţionarea problemelor politice, ideologice, sociale şi culturale, 

Parlamentul adoptă prezenta hotărâre. 

Art.1. - (1) Se ia act de informaţia prezentată de ministrul justiţiei şi Procurorul General. 

(2) Se consideră raţionale şi adecvate deciziile privind modificarea hotărârii Guvernului şi a ordinului ministrului învăţământului referitoare la problemele lingvistice şi istorice. 

Art.2. - (1) Se condamnă acţiunile ilegale şi antistatale ale P.P.C.D. şi ale altor forţe politice extremiste, care destabilizează situaţia social-politică din republică, pun în pericol pacea civică şi securitatea naţională, contestă şi defăimează statul şi poporul Republicii Moldova. 

(2) Se apelează la toate forţele politice, organizaţiile obşteşti, la mijloacele de informare în masă, la toţi cetăţenii Republicii Moldova să ia atitudine faţă de violarea de către forţele distructive a principiilor democratice ale statului de drept, violare care pune în pericol securitatea naţională a Republicii Moldova. 

Art.3. - Preşedintele Republicii Moldova, în calitatea sa de garant al suveranităţii, independenţei naţionale, al unităţii şi integrităţii teritoriale a ţării, va contribui la asigurarea securităţii statului, a ordinii de drept, la respectarea drepturilor şi libertăţilor cetăţenilor Republicii Moldova. 

Art.4. - Guvernul va examina problemele sociale, economice şi culturale revendicate de studenţi şi de corpul profesoral şi va identifica măsuri de redresare a situaţiei în domeniile de referinţă, în cadru legal, cu respectarea principiilor democraţiei, statului de drept, asigurării protecţiei echitabile a reprezentanţilor tuturor păturilor sociale. 

Art.5. - Ministerul Justiţiei, Ministerul Afacerilor Interne, Serviciul de Informaţii şi Securitate, Serviciul Protecţie şi Pază de Stat vor întreprinde, în limita atribuţiilor constituţionale şi legale, acţiunile necesare în vederea ameliorării situaţiei, asigurării ordinii publice, menţinerii condiţiilor adecvate pentru activitatea normală a instituţiilor publice şi private din municipiul Chişinău, vor asigura securitatea acestora.

Art.6. - Procuratura Generală va asigura supravegherea strictă a respectării prevederilor legislaţiei de către organizatorii manifestaţiilor de protest şi va lua măsurile necesare pentru tragerea la răspundere a persoanelor vinovate de încălcarea normelor legale. 

Art.7. - Consiliul municipal şi Primăria municipiului Chişinău vor întreprinde măsurile necesare pentru respectarea pe teritoriul municipiului a legislaţiei privind organizarea şi desfăşurarea întrunirilor. 

Art.8. - Deputaţii fracţiunii PPCD sunt chemaţi să înceteze organizarea şi desfăşurarea manifestaţiilor ilegale de protest, să revină la activitatea din cadrul Parlamentului şi al organelor lui de lucru, să se dezică de la acţiuni ce destabilizează situaţia social-politică din republică. 

Art.9. - (1) Se solicită corpului profesoral şi didactic, studenţilor, elevilor şi liceenilor să nu se lase atraşi în manifestaţii politice neautorizate, să revină la locurile de muncă şi de studii, să contribuie plenar la menţinerea cursului normal al vieţii social-politice din republică. 

(2) Se solicită mijloacelor de informare în masă să reflecte obiectiv şi echidistant situaţia creată, să-şi concentreze acţiunile în vederea consolidării societăţii, înţelegerii şi concilierii civice. 

Art.10. - Se informează Consiliul Europei, Comunitatea Statelor Independente, alte organizaţii internaţionale şi regionale despre atitudinea şi disponibilitatea Parlamentului de a contribui la soluţionarea problemelor din societate şi se solicită acestor organizaţii să aprecieze în mod obiectiv şi nepărtinitor situaţia din Republica Moldova, să contribuie pe toate căile diplomatice la menţinerea echilibrului politic şi social. 

Art.11. - Prezenta hotărâre intră în vigoare la data adoptării. 

*

▪ Rezoluţia Partidului Popular European privind situaţia din R. Moldova, 7 martie 2002

Adoptată la şedinţa comună a Biroului Politic şi a Consiliului PPE, Bruxelles, 7 martie 2002

PPE a urmărit cu extremă îngrijorare evoluţia evenimentelor recente din Republica Moldova:

- încercarea de a demola statul de drept, nerespectarea drepturilor omului şi a drepturilor minorităţilor;

- limitarea independenţei puterii judecătoreşti;

- controlul şi cenzura presei, în special, a televiziunii;

- hărţuirea opoziţiei şi persecuţiile politice, inclusiv împotriva a mai mulţi membri ai PPCD;

- periclitarea autonomiei locale şi politizarea excesivă a administraţiei;

- stoparea procesului de privatizare şi pericolul recolectivizării economiei naţionale (prin renaţionalizare, recolectivizare etc.);

- blocarea investiţiilor străine şi a relaţiilor cu organismele financiare internaţionale;

- încălcarea tratatelor internaţionale la care Republica Moldova este parte.

Aceste aspecte urmează a fi clarificate de către autorităţile actuale.

Pentru aceste motive, Partidul Popular European, reconfirmându-şi solidaritatea cu partidul frăţesc PPCD, condus de Iurie Roşca,

- sprijină protestele paşnice organizate de PPCD şi îndeamnă Guvernul Republicii Moldova să-şi respecte întocmai obligaţiile ce decurg din calitatea de membru al Consiliului Europei;

- se obligă să determine Consiliul Europei să examineze actuala situaţie din Moldova şi să asigure ca toate deciziile şi măsurile necesare să fie adoptate;

- se angajează să trimită de urgenţă o delegaţie în Republica Moldova pentru a se documenta asupra situaţiei reale la faţa locului.

*

▪ Propunere de Rezoluţie a Parlamentului European privind Republica Moldova, 13 martie 2002 

Parlamentul European a adoptat, la 13 martie a.c., la Bruxelles, o propunere de rezoluţie cu privire la respectarea drepturilor omului în Republica Moldova.

În document, care a fost votat la solicitarea Partidului Popular European şi Democraţilor Europeni, se face apel la Guvernul şi Parlamentul R. Moldova de “a se abţine de la decizii care ar pune în pericol stabilitatea socială şi politică în ţară şi de a continua procesul de reforme economice şi sociale drept dovadă a sincerităţii autorităţilor moldovene faţă de obligaţiile internaţionale asumate în Acordul de Colaborare şi Parteneriat dintre R.Moldova şi UE”.

De asemenea, deputaţii europeni au cerut autorităţilor Republicii Moldova să respecte întocmai regulamentele şi procedurile democratice de bază, să garanteze respectarea drepturilor omului şi statul de drept, şi să nu abuzeze de faptul că reprezintă majoritatea politică pentru a dizolva opoziţia democratică.

Menţionând că Europa “urmăreşte cu îngrijorare conflictele de principiu şi problemele democraţiei dintre Guvern şi Partidul Popular Creştin Democrat”, parlamentarii europeni au condamnat încercările Guvernului de a suprima opoziţia prin suspendarea PPCD şi de a ridica imunitatea liderilor acestui partid. Aceştia “salută faptul că cererile opoziţiei parlamentare sunt apărate într-un mod deschis şi paşnic”.

Parlamentul European s-a arătat, de asemenea, îngrijorat de intenţia autorităţilor comuniste de a introduce limba rusă drept o a doua limbă oficială şi de decizia cu privire la obligativitatea studierii limbii ruse în sistemul de învaţământ al Republica Moldova. În acelaşi timp, PE s-a arătat reticient faţă de noua reformă administrativă a ţării, care presupune întoarcerea la structura sovietică de administrare locală.

Forul european a mai notat lipsa de succese economice în R.Moldova, reiterând cu regret că fosta republică sovietică este, în prezent, cea mai săracă ţară de pe continentul european. Deputaţii au îndemnat Guvernele României şi Rusiei “să nu se implice în această situaţie dificilă şi fragilă din R.Moldova, şi să facă tot posibilul - împreună cu UE şi alte instituţii europene - pentru dezvoltarea durabilă şi paşnică a tuturor ţărilor din regiune”.

De asemenea, Consiliul Europei şi Comisia Europeană “vor susţine activ procesul de soluţionare a conflictului transnistrean în cadrul mandatului OSCE”.

În finalul rezoluţiei, Parlamentul European cere preşedintelui acestui organism să prezinte documentul adoptat Consiliului Europei, Comisiei Europene, OSCE precum şi altor Guverne. 

